2019rako diru-laguntzak onartu ditu udalak, behin-behinean | El Diario Vasco\nCosta Urola2019rako diru-laguntzak onartu ditu udalak, behin-behinean\n2019rako diru-laguntzak onartu ditu udalak, behin-behinean\n172.000 euro banatu asmo du eta maiatzaren 8ra arte aurkeztu daitezke alegazioak\nJOSU ARANBERRI USURBIL. Viernes, 26 abril 2019, 00:16\nKultura, kirola, ingurumena, nekazaritza eta gizartegintzako ze egitasmo edota ze talde diruz lagunduko duen eta zenbat diru emango dien erabaki du udalak. Oraingoz, erabakia behin-behinekoa da. Aste honetan argitaratu zen ebazpena Gipuzkoako Buletin Ofizialean eta interesatuek 10 eguneko epea dute alegazioak aurkezteko, hots, maiatzaren 8ra arteko epea dute. Edonola ere, ia 172.000 euro banatu asmo du Udalak.\nLehengo astean bildu zen Diru-laguntzen Batzordea, eta kultura, kirola, ingurumena, nekazaritza eta gizartegintzako alorretarako diru-laguntzak eskuratzeko aurkeztu dituzten proiektuak aztertu dituzte. Hala, proposamen guztiak irakurrita, ze talde eta egitasmo diruz lagunduko den erabaki du, baina, oraingoz, behin-behinekoa da erabakia.\nsAsteartean argitaratu zen ba-tzordearen ebazpena Gipuzkoako Buletin Ofizialean eta atzotik zenbatzen hasita, nahi duenak 10 eguneko epea du alegazioak aurkezteko. Nolanahi ere, guztira ia 172.000 euro banatzea proposatu du.\nOro har, deialdi guztietan parekidetasunari garrantzia handia eman zaio. «Batetik, eskatzaileak oinarrizko premisa hori barneratzeko, eta, bestetik, diru-laguntzen zuriketan, kontuan hartu beharreko aldagaia izatea nahi dugu. Modu horretan argazki erreala jasoko dugu», azaldu du Alaitz Aizpurua Ogasun-zinegotziak.\nKultura arloan, 2019an burutu asmo diren kultur egitasmoak diruz laguntzea du xedetzat deialdi honek. 25 taldek egin dituzte eskaerak, eta 87 ekintza proposatu. 3 ekintza baino ez dira geratu dirulaguntzarik gabe. Arlo honetarako 80.000 euro zeuden banatzeko, eta 78.379,59 euro bideratuko dira.\nKirol arloan, modu batez edo bestez, 60.000 eurotik gora bideratuko dira kirolera: herriko kirol-taldeen artean 50.000 euro banatuko ditu udalak; kirol elkarte ez direnen kirol jardueretarako 1.000 euro; kirol egokitua laguntzeko 1.689,66 euro, eta norgehiagoka erregimenekoak ez diren kirol egitasmoak burutzeko 1.610 €.\nBestalde, deserrotze eta bazter-tze arriskuan daudenentzako dirulaguntzen deialdira herritar bakarra aurkeztu da, eta batzordeak laguntzea erabaki du. Alaba Picassenteko espetxean du (Valentzia), Usurbildik 612 kilometrora, eta bidaiek eragiten dizkioten gastuak arin-tzeko laguntza ematea erabaki du. Igogailuak instalatzeko deialdira, aldiz, 3 herritar aurkeztu dira, eta, guztira 2.700 euro banatuko dira. Eskaera bakoitzeko, gehienez ere, diru-laguntza mila eurokoa izatea aurreikusten zen.\nIngurumenari dagokionez, deialdi honetan erakunde pribatu zein publikoek edota norbanakoek 2018an garatutako egitasmoak laguntzen dira, eta 11 eskatzaile aurkeztu dira. 5.000 euro zeuden banatzeko, eta 2.826 euro banatuko dira.\nAzkenik, nekazaritza eta abeltzantza arloko deialdian erakunde pribatu zein publikoek edota norbanakoek 2018an garatutako egitasmoak laguntzen dira ere, eta eskatzaile bakoitzari kostu osoaren % 50 eman ahal zaio, eta, gehienez ere, 2.000 euroko laguntza. Hamar eskaera aztertu dira, eta guztiak lagunduko dira. Orotara, 11.491,22 euro banatuko ditu udalak.\nTriatloiak eragina izango du trafikoan bi egunetan «Festak askatasunez gozatu nahi ditugula aldarrikatzera goaz»


Naturaren Kontserbazioa Gipuzkoan: Arantza Ariztimuñok dimititzeko eskaeraren alde\nPNV alderdiak administrazioaren kudeaketan parte-hartzea sustatzen duela esan ohi du, hamaika aldiz entzun diogu hau Imanol Lasa bozeramaileari. Haatik, naturaren kontserbazioari dagokionez gezur borobila da hori. Gure iritziaren kontra, aurreko lege aldian EH BIlduk sortutako batzorde sektoriala (basoena) eta lehendik existitzen ziren kontseiluak (ehizarena eta arrantzarena) baino ez dituzte biltzen. EAJk ez du gardentasunik nahi arlo honetan. Ez ditu naturaren kontserbazioa eta natura-ondarearen ustiapena aurrez aurre jarri nahi, oso agerian geldituko liratekeelako kofradiakideen interesak: ondasun eta ondare publikoa euren sokako enpresa eta elkarteen esku jartzea. Horretarako legea saihestea ez da eragozpena Arantxa Ariztimuño zuzendariarentzat, eta horregatik eman behar du dimisioa lehenbailehen, eta Gipuzkoar guztion mesedetan.\nEgilea: Naturkon Gipuzkoa ordua: 8:14


Tao Te Ching (57) - EMAIONK\nTao Te Ching (57)\nBy joseaizbarrena on 2018-06-01\nBuruzagi handia izan nahi baduzu,\nTao-ari jarraitzen ikasi beharko duzu.\nEz saiatu kontrolatzen.\nUtzi alde batera kontzeptu eta plan finkoak,\neta munduak berez gobernatuko du bere burua.\nZenbatenaz debeku gehiago ezartzen duzun,\nbertute gutxiagokoa izanen da jendea.\nZenbatenaz arma gehiago izaten duzun,\nsegurtasun gutxiago izanen du jendeak.\nZenbatenaz eskupeko gehiago ematen diozun jendeari,\nkonfiantza gutxiago izanen dute beren buruarekin.\nHorregatik dio Maisuak:\nalde batera uzten dut legea,\neta jendea zintzo bihurtzen da.\nAlde batera uzten dut ekonomia,\neta jendea aberasten da.\nAlde batera uzten dut erlijioa,\neta jendea baretzen da.\nAlde batera uzten dut ongi komuna lortzeko nahia,\neta ongia belarra bezain komun bihurtzen da.\n“Munduak berezko gaitasuna du bere burua gobernatzeko” diosku Lao Tse-k kapitulu honetan. Beraz, hobe da ahalegin handirik ez egitea hura gobernatzeko, berez duen oreka eta harmonia apurtu nahi ez badugu, behinik behin. Berriz ere, “ez-eginez egin ezazu” kontzeptua dakarkigu azalera, txinatarren “wu wei” kontzeptua, alegia. Horregatik itzuli beharra dago Tao-ra, helburu iraunkorrak lortzeko bidea baita hura. Liderrak argi eta garbi ikusi beharko luke hori, baina ez dirudi gure inguruan horrelakorik gertatzen denik, ezta?\nMozal legea da adibide garbi bat: zenbatenaz debeku gehiago ezarri, lege-hausle gehiago izanen da. Hau da, betiko lege-hausleez gain (“gau-pasa” guztietara apuntatzen direnak) debeku berrietara ezin egokitu daitezkeen beste lege-hausle batzuk bilduko dira nahitaez: abeslariak, aktoreak, kazetariak, manifestariak… nornahi izan daiteke lege-hausle, debekuen mugak oso lausoak baitira, batez ere gizatalde jakin bati begira jartzen direnean legea ezarri behar dutenak.\nSeguru asko, guk uste baino askoz ere gutxiago behar da, oinarri moduan, nork bere burua ongi gobernatzeko eta jendartean bizitzeko. Azken batean, “lider” horiek gauza dira betetzeko eurek onartutako lege horiek? Nekez, gurean ia-ia egunero ikus daitekeen bezala; beste kontu bat da zer-nolako zigorra jasotzen duten. Legea, ekonomia eta erlijioa etengabe erabiltzen ari dira jendeak bizitzeko, mugitzeko (baita mugimendu fisikoetarako ere), hartu-emanetarako… dituen berezko joerak ito eta eredu jakin batzuetara moldarazteko. Zertarako erabiltzen dira, esate baterako, diru-laguntza publikoak askotan?\nOngizate-estatuaren kontzeptua etengabe ari dira saltzen gaur egungo “gure liderrak”, ongi komuna lortzeko nahian? Egiatan?


Ikusi Google Maps-enapirilak 3 – maiatzak 30 / asteartetik ostiralera: 16:00 – 20:30 + larunbatak: 10:00 – 14:00 / 16:30 – 20:00 + igandeak: 10:00 – 14:00\nErakusketa berritzaile bat da munduko errefuxiatu-esparru handienari eta bertan bizi diren rohingyei buruz. Rohingyak munduko herri-multzo ahaztuenetako bat dira.\nMyanmarren, hamarkadetan, jazarpenaren biktimak izan ondoren, 2017ko abuztuan birmaniako segurtasun indarren operazio militar bortitz baten helburu izan ziren. Gertakizun honek, herri-multzo honen historian gertatu den exodo handiena eragin zuen. Orain, 900.000 errefuxiatu rohingya baino gehiago ozta-ozta eta pilatuta bizi dira banbuzko kanaberaz eta plastikoz eginiko etxe bizitza prekarioetan, Bangladesheko Cox's Bazar barrutian.\nZenbaki honen atzean, ahaztuta geratzea merezi ez duten pertsonak eta istorioak daudelako, erakusketa honek beraien azalean jar zaitezen du helburu. Horretarako, bisita gidatuak eta 360ºko bideo murgilgarri bat dugu.\nBisita gidatuak: info@komazk.com / 943 456 000 / 678 204 635.\nErrealitate birtuala bisita gidatuak dauden unean egongo da ikusgai, baita ostegun eta ostiraleetan 17.00etatik 20.00etara eta larunbateetan 11.00etatik 13.00etara.\nAntolatzailea: Mugarik Gabeko Medikuak\nKongoko emakumeak. Itxaropen bidea – Isabel Muñoz\nIkusi Google Maps-enmartxoak 29 – maiatzak 4 / astelehenetik ostiralera: 10:00 – 14:00 / 16:00 – 20:30 + larunbatak eta zubiak: 10:00 – 14:00 / 16:30 – 20:00\n2016ko Espainiako Argazkilaritza Sari Nazionala jaso zuen Isabel Muñozek, Caddy Adzuba kazetari kongoarrarekin batera egindako lanak, sexu-indarkeria gerra arma gisa jasan duten emakumeen errealitatea erakusten du. Sufrimenduari aurre egin eta biktima izateari EZETZ esan dioten emakumeak.\nBisita gidatua Isabel Muñozekin: martxoak 29 – 19:00 / Izen-ematea: lankidetza@donostia.eus / 943 481 471\nDokumentala: Angalia Mzungu Isabel Muñozek Kongon bizi izan zuen bizitza eta sormen-prozesua erakusten du. Solasaldia: Isabel Muñoz eta Yolanda Villaluenga (dokumentalaren zuzendaria).\nBideoa Diario de un viaje al Congo: Amparo Sánchez abeslaria (Amparanoia) ALBOANekin joan da Kongora, sexu-indarkeriaren biktima diren emakumeei laguntzeko proiektuak ezagutzera. Solasaldia: ALBOANeko partaideekin.\nAntolatzailea: Donostiako Udaleko Lakidetzaren Saila\nLaguntzaileak: Casa África, ALBOAN\nArtea eta giza eskubideak, haur eta gazteen XV. edizioa\nIkusi Google Maps-en apirilak 5-14 / 11:00 – 14:00 / 16:00 – 20:00\nIkusi Google Maps-enmartxoak 18 – apirilak 30 / astelehenetik ostiralera: 10:00 – 20:30 + larunbatak eta zubiak: 10:00 – 14:00 / 16:30 – 20:00\nNBEren eskariari erantzunez nazioarteko argazkilarien erakusketa bat antolatu da. Bertan, eszenak eta pertsonen aurpegiak erakusten dira. Azken zazpi hamarkadetan lekualdatzera behartuta egon diren pertsonak dira, gerratik, hondamendi naturaletatik, ezegonkortasunetik ihes egiteko, edo bizi-kalitate hobeago baten nahiak bultzatuta.\nGaur egun, mundu osoko migratzaileen kopurua 258 milioikoa da (munduko populazioaren % 3,4 inguru) eta erdiak emakumeak dira. Ez da fenomeno berri bat, gizakien desplazamendua antzinatik gertatu izan baita. Eta ez dugu ahaztu behar migratzaileek eta errefuxiatuek ekarpen handia egiten dietela harrerako herrialdeei ez ezik, beren jatorrizko herrialdeei ere.\nEkoizpena eta antolakuntza: Eskura, Aieteko Giza Eskubideen Aldeko Pedagogia-Baliabideen Zentroa (Eusko Jaurlaritza, Gipuzkoako Foru Aldundia eta Donostiako Udala).\nIkusi Google Maps-enapirilak 2 – maiatzak 19 / astelehenetik larunbatera: 10:00 – 21:30


Gose baldin bazara eta denbora gutxi baldin baduzu, begiratu honako aukerak:\nPizzeriak, hemen bertze edozein lekutan bezala, usuzko baliabidea dira: Pizza Hut, Pizza World, Telepizza eta Domino's. Sanferminetan, jatetxeetan gertatu ohi den moduan, jende andana ibiltzen da bazkal eta afal ordutan eta horregatik hobe da bizkortzea.\nJateko itxoin gabe eta merkeago, ogitartekoa ez da irtenbide txarra. Badira otartekoetan espezializatuak Bearin-plaza edo Las Navas. Bertze taberna batzuk eskaintzen dituzte otarteko onak: Jes�s Mari, Kantxa (Labrit pilotaleku ondoan), Cofrad�a, Garc�a, Gotor, Orbela, Niza, Campana edo Mes�n de la Navarreria, bertze hainbertzeren artean. Orokorrean, taberna guztiek ateratzen dituzte otartekoak, ia ia edozein ordutan eta prezio onean.\nTxurroak, goizetan, hagitz tipikoak dira. La Ma�ueta Txurreriak bere ateak sanferminetan eta urriko zenbait asteburutan irekitzen ditu. XIX mendearen bukaera aldean hasi ziren negozioan. Ezin-utzia da. Hain goxoak direnez, kriston hilarak sortzen dira eta ordu erdi edo ordubete inguru ematen ahal duzu itxaroten -gaua parrandan eman baduzu amaitezina eginen zaizu-zure saria lortu arte: dozena bat txurro. Badira bertze postu batzuk, batik bat Antoniutti parke inguruan, mota guztietako txurroak saltzen dituztenak, kremaz beteak , txokolatezkoak, patata frigituak, gofreak, etab. Ez dira Ma�uetakoak bezain onak, baina tira, jangarriak dira.\nBarraketan eta Antoniuttin jateko txabiske gaitzak egoten dira. Ez dira on-hutsak, ezta merkeak ere, baina besterik ezean, tira. Estatuko leku ezberdinetatik heltzen dira Iru�era, hainbat festetatik pasa ondoren, eta euren eskaintzarik deigarriena haize agerrean eginiko bazkari-afariak dira; entsaladak, oilasko erreak patata eta piperrekin, urdaiazpikoa, etab. Ona, baino garesti samarra. BEARIN PLAZA Plaza del Castilllo, 3231001 - Iru�ea/PamplonaTel.: 948227492Kartako prezioen: Txikia ( 20 euro baino gutxiago)\tBOCATTI DI CARDINALI Plaza F�lix Huarte, 431007 - Iru�ea/PamplonaTel.: 948171662Kartako prezioen: Txikia ( 20 euro baino gutxiago)\tGora\nBURGUER KING Avda.Sancho El Fuerte, 8331008 - Iru�ea/PamplonaTel.: 948272067Kartako prezioen: Txikia ( 20 euro baino gutxiago)\tDOMINO'S PIZZA Paseo Garc�a el de N�jera, 231008 - Iru�ea/PamplonaTel.: 948177271Kartako prezioen: Txikia ( 20 euro baino gutxiago)\tGora\nDON HUEVONE Avda.P�o XII, 30bis31008 - Iru�ea/PamplonaTel.: 948175877Kartako prezioen: Txikia ( 20 euro baino gutxiago)\tIRU�A Irunlarrea, 6Iru�ea/PamplonaTel.: 948175536Kartako prezioen: Txikia ( 20 euro baino gutxiago)\tGora\nKENTUCKY FRIED CHICKEN Avda.P�o XII, 3731008 - Iru�ea/PamplonaTel.: 948173500Kartako prezioen: Txikia ( 20 euro baino gutxiago)\tLA TABLITA Fuente del Hierro, 2131007 - Iru�ea/PamplonaTel.: 948173555Kartako prezioen: Txikia ( 20 euro baino gutxiago)\tGora\nLAS NAVAS Navas de Tolosa, 1331002 - Iru�ea/PamplonaTel.: 948211562Kartako prezioen: Txikia ( 20 euro baino gutxiago)\tLEVEL 10 Plaza F�lix Huarte, 631007 - Iru�ea/PamplonaTel.: 948252271Kartako prezioen: Txikia ( 20 euro baino gutxiago)\tGora\nMC DONALD�S Avda.Bara�ain, 2331008 - Iru�ea/PamplonaTel.: 948199640Kartako prezioen: Txikia ( 20 euro baino gutxiago)\tMC DONALD�S Rotonda Cordovilla (Zona comercial Galaria), s/n31191 - CordovillaTel.: 948291516Kartako prezioen: Txikia ( 20 euro baino gutxiago)\tGora\nPIZZA WORLD Abejeras, 5131007 - Iru�ea/PamplonaTel.: 948151545Kartako prezioen: Txikia ( 20 euro baino gutxiago)\tPIZZA-HUT Sang�esa, 231008 - Iru�ea/PamplonaTel.: 948 15 30 90Kartako prezioen: Txikia ( 20 euro baino gutxiago)Pizzeria\tGora\nTELEPIZZA Francisco Bergam�n, 1231003 - Iru�ea/PamplonaTel.: 948153151Kartako prezioen: Txikia ( 20 euro baino gutxiago)\tTELEPIZZA Avda. Sancho el Fuerte, 8131008 - Iru�ea/PamplonaTel.: 948176160Kartako prezioen: Txikia ( 20 euro baino gutxiago)\tGora


Irteera - Mandoia\nOhi denez, Gailur Lezamako mendi-taldeak eta herriko eskolako gurasoen elkarteak mendi-irteera antolatu dute abendurako. Hilaren 19an Mandoiara joango dira eta hitzordua 09:30ean ipini dute eskolan. “Usansolon dagoen Lekubaso urtegitik aterako gara ibilbide biribil erraza hau egiteko. Zuhaitzen artean dago eta 12,5 kilometro ditu. Helmugak aukera emango digu Mandoia, Arratia eta Nerbioi bailararen ikuspegi zoragarria gozatzeko”.\nIrteera - Mandoia Lezama\nFutbol-partida solidarioa Gure Señeak elkartearen alde\nIbaiondo futbol-zelaia, Derio | kirola\nAbenduaren 19an, futbol-partida izango da Derioko Ibaiondoko futbol-zelaian eta bertan Derio futbol-klubeko seniorrak eta Loiu futbol-klubeko seniorrak arituko dira norgehiagoka. Partida 11:30ean hasiko da eta batzen den dirua Gure Señeak herriko elkarteari emango diote. Gainera, Gabonetako saski bat zozketatuko da atsedenaldian.\nFutbol-partida solidarioa Gure Señeak elkartearen alde Ibaiondo futbol-zelaia\nKontzertua - Kadira\n“Domekak Hori Bain” kontzertuen sailaren harira, Kadira abeslaria domekan, abenduak 19, izango da Larrabetzuko gaztetxean. Kontzertua 18:30ean hasiko da eta sarrerak 10 euro balioko du.\nKontzertua - Kadira Hori Bai Gaztetxea


Hasiera / Osagarriak / Bainugela Osagarriak / WOWOW Urrezko eskuoihal eskuilatua\nItxura klasikoa eta espazioa aurrezteko: bainugela eskuoihalentzako eraztunek eraztunari nahiago dituzun angeluetan geratzea ahalbidetzen diote\n304 kalitate handiko altzairu herdoilgaitza: eskuoihal eraztunen inguruan egur bainua, altzairu herdoilgaitzez egina, herdoilaren eta herdoilaren aurka babesteko\nEskuetarako eskuoihal eraztunak urrezko eskuilatuzko nikela 4020101BGD: osagarriak eskuoihal leuna eskuineko metalezko itxura ematen du; eskuoihal eraztunak zure dekorazioarekin bat egiteko azentu sotil gisa funtzionatzen duen estilo sinplea eskaintzen du.\nEgin zure bainugela ezarpen erraz eta eroso bat bainugelako hardware osagarri honekin.\nEskuoihal eraztun honek eskuoihalak ukitu estuan mantentzen laguntzen du, xanpaina bitxirik gabeko brontze mutur baten barruan.\n% 10eko deskontu kupoa erabiltzen baduzu, prezioa Amazon baino merkeagoa da!\nSKU: 4020101BGD Kategoriak: Bainugela Osagarriak, Osagarriak Tags: Urrezko eskuila, Circle, Rings


Jardueretarako gela maileguan hartzeko zerbitzua - Gaztebulegoa Barakaldo\nEtxean aspertu al zaizkizu dagoeneko talde nahiz elkarte batzarrak bertan egiten dituzulako? Leku eroso eta goxoa behar duzu topaketa txiki bat antolatzeko?\nGazte Bulegoak lekua laga diezazuke zure taldeak, lagunak… nahiz elkarteak batzar txiki eta jarduera soilak antolatzeko. Ez da elkarte gisa eratua egon beharrik. Beti ere, adin nagusiko norbait arduratuko da lagapenaz. Zerbitzu hau 18etik 35era bitarteko gazteentzako baino ez da, jakina.\nBi areto ditugu:\nBospasei pertsonentzat. Mahai bat eta aulkiak daude.\n20 pertsonentzat, gehienez. Aulkiak eta mahai daude, eta arbel zuria ere, emanaldietarako eta bertan idazteko.\nMailegu orduak, astelehenetatik ostiralera, 10:00etatik 14:00etara eta 17:00etatik 20:00etara, eta larunbatetan 10:00etatik 14:00etara ; beti ere, gure jardueraren bat edo beste lagapen bat ez badago.\nAretoetarako baimena eskatzeko lagapen fitxa bete behar da eta Gazte Bulegoan entregatu, batzar eguna baino 15 egun lehenago.Bada, aldez aurretik, zer edo zer utzi nahiz ekartzea, ez bada oso handia edo hauskorra; ezin da egun baten baino gehiagotan utzi, ordea. Ez dugu kaltetutako nahiz lapurtutako objektuen gaineko erantzukizunik guregan hartzen.\nOndorengo kasuetan, eskabidea Gazteria Arlora helaraziko dugu, eta hark hartuko du erabakia. Kasuotan, erantzuteko epea luzeagoa izango da, eskabidea behar bezala aztertua izan dadin:\nDenbora luzeago baterako nahiz aldizka erabiltzeko eskabideak.\nJarduera berezietarako eskabideak .


2019ko maiatzaren 22a, asteazkena | Ordua Euskal Herrian 17:33:38\nKorrikalariz bete dira kaleak, eta seinale garbia da hori: bertan da Behobia-Donostia. Lasterketa arrakastatsuak alde onak eta txarrak ditu, baina datuek gero eta gizarte sedentarioagoa garela dioten garaiotan, kirolera gerturatzeko eta korri egitera animatzeko akuilu paregabea denik ezin ukatu.\n30.000 korrikalari aterako dira aurtengo Behobian. Masifikatuegia dagoela kexu dira hainbat, baina filosofia eta maila guztietako jendea biltzeko aukera ematen du horrek. (Argazki Press)\n“Zergatik egiten dut korrika? Zergatik sortzen dit menpekotasuna lehiak? Ez dakit, uste dut ez dagoela arrazoirik. Aitzakiatzat esan nezake nekatutakoan endorfinak igotzen sentitu nahi ditudala, lasterketa bat irabazteak edo paisaia ederrak ikusteak sortzen didan emozioa sentitzeko beharra daukadala. Esan nezake eragiten didan ongizateagatik egiten dudala korrika, osasunagatik edo arazoetatik deskonektatu ahal izateko. Ez, uste dut gustatzen zaidalako baino ez dudala korri egiten, istant bakoitzaz gozatzen dut eta ez dut zergatian pentsatu beharrik”. Kilian Jornet puntako lasterkari katalanaren hitzak dira, Córrer o morir liburutik hartuak. Sentsazio horien bila, ugari dira zapatilak jantzi eta asfaltora edo mendialdera arineketan irteten direnak.\nHaatik, euskal herritarren erdia baino gehiago sedentarioa dela erakusten dute datuek. Esaterako, Osasunaren Mundu Erakundeak zehazten duen gutxieneko jarduera fisikora ere ez da iristen EAEko biztanleen %31: OMEk gomendatzen du astean 150 minutuko jarduera fisiko arina egitea, eta herrialde askotan 75 minutura jaitsi du eskaera (hots, astean ordu eta laurden), jendea oso sendentarioa dela ikusita. Obesitateak gora egin du haurren artean, eta elikadura desorekatuarekin batera bizimodu ez aktiboak zeresan handia du horretan. “Aisialdi pasiboa gero eta handiagoa da eta gero eta eskurago dago, oso sartua daukagu gure bizimoduan”, ohartarazi digu Jose Manuel Gonzalez Aramendi kirol medikuak. Kezkatuta daude adituak, joera arriskutsua izan baitaiteke bizi-estilo pasiboa orokortzea.\nHorren aurrean, korri egitea irtenbide aproposa bilakatu da hainbatentzat. Kirol merkea da, baliabiderik apenas eskatzen duena, bakarrik nahiz konpainian egin daitekeena, edonon eta edozein ordutan. Azken finean, osasuntsu egoteko aktibo mantenduko gaituen plan bat egitea aholkatzen dute medikuek, izan korrika izan bestelako jarduera edo ariketa fisikoa, errealistak diren helburuak ezarriz, urratsez urrats. Gontzal Grandes medikuaren arabera, bizi-kalitatea hondatzen diguten edo hiltzen gaituzten gaixotasun nagusien kausa bizimodu ohiturak dira, hein handi batean: “Elikadura desegokiak, jarduera fisiko ezak eta tabakoaren eta alkoholaren kontsumoak eragiten dituzte EAEn urtero ditugun kasik 20.000 heriotzetatik 10.000 inguru. Egunero ordu erdiko jarduera fisikoa eginez, modu orekatuan janez, ez errez eta alkohola neurrian edanez, heriotzen %50 saihestuko genuke, baita gaixotasun kroniko ohikoenen %80 ere (bihotzekoak, sistema kardiobaskularrari dagozkionak, diabetesa, minbizia…). Zifra ikaragarriak dira, ez dago halako inpaktu potentziala duen beste ezer”.\nLasterketa elitistak vs. herrikoiak\nOsasunagatik, edo eguneroko kezketatik aldentzeko, edo argaldu nahian, indarra hartu asmoz, sofari iskin egiteko helburuz… hasten da korri egiten jendea, eta zaletasuna sortzen zaio sarri. Hainbatetan, ordea, obsesio ere bilakatzen da eta dena ematera ateratzen dira batzuk lasterketetan, mendi-martxetan edo triatloi probetan. Markak gainditzea buruan, substantzia energetiko susmagarriak zabalduta daude giro jakinetan, maila amateurrean aritu arren. Ohiko moduan, neurrian aritzea da gakoa, muturretara jo gabe, lehia sanoa motibazioa izan baitaiteke ariketa fisikoa egiten jarraitzeko.\nZentzu horretan, lasterketak eta lasterketak daude. Batzuetara aurkezteko badirudi kasik profesionala izan behar duzula, parte hartzen dutenen maila altua delako eta zure burua jokoz kanpo sentitu dezakezulako. Baina astebururo ez bada hilero lasterketaren bat dugun herri honetan –negozio bilakatu direla kritikatzen dute batzuek–, bestelako ereduak ere baditugu: Lilatoiak esaterako, emakume asko lehen aldiz lasterketen mundura hurbiltzeko eta, areago, korri egiten hastera animatzeko balio du oraindik ere. Triatloi familiarrak ere egiten dira, Txakurkrosak, eta, nola ez, urte amaierako San Silbestre ezagunak. Nahiz eta zenbait herritako San Silbestreen izaera elitistagoa izan, Urte Zaharra festa giroan (eta maiz mozorrotuta) agurtzeko korrikaldia da leku asko eta askotan.\nZerk bihurtzen duen lasterketa bat herrikoi? Bada, xehetasunak zaintzeak, parte hartu nahi duen oro eroso sentitu dadin. Distantzia funtsezkoa da adibidez, eta horregatik proba berean distantzia ezberdinak egiteko aukera ematen dute gero eta antolatzaile gehiagok, norberak egokien datorkion alternatiba aukera dezan. Ibilbidearen gogortasun eta malgutasun mailak ere eragina dauka, jakina, eta amaieran sariak banatzeko hartzen diren irizpideek (egindako denboraren arabera edo zozketa bidez, esaterako). Txipik gabe (hots, denbora markarik neurtu gabe) egunean zehar edozein unetan hasi eta bukatzeko aukera ematen duen lasterketarik ere bada, bakoitza bere erritmora eta bere helburuekin aritu dadin.\nEuskal Herrian, lasterketa herrikoirik bada Behobia-Donostia dugu hori, parte-hartzeari dagokionez behintzat. Masifikatuegia dagoela kexu dira korrikalari batzuk, baina filosofia eta maila guztietako jendea biltzeko aukera ere ematen du horrek. “Niri jendeak esan izan dit, ‘Behobian oso lasai ateratzen naiz txarra izanda, hainbeste jende ateratzen da nire abiaduran, babestuta noala’. Beste edozein proba herrikoira zoaz eta lasterketa erdian bakarrik joateko arriskua daukazu, edo erratz-autoa atzean duzula, edo pasa ahala zinta kentzen ari zaizkizu… Baina Behobian, hainbeste jende dagoenez, beti zaude korrikalariz inguratuta, bakoitzak bere karrera egiteko aukera du eta uneoro babestuta sentitzeko aukera, atentzioa eman gabe”, kontatu digu Dorleta Ugalde kirol adituak (Eusko Jaurlaritzako Kirol zuzendaritzan dihardu). Atzeko pelotoia mantentzea lortzen duten lasterketek erraztu egiten baitute edonork parte hartu ahal izatea.\nBehobia-Donostia prestatzeko aitzakian, arratsaldetan edota asteburuetan korri egitera ateratzen diren herritar taldeak sortu dira leku ugaritan, afizioa urte osoan zehar mantenduz. Era berean, emakumeak korrikara zaletzeko tresna izan da Behobia. Emakundek bideraturiko diru-laguntzei esker, eskualdeka emakume taldeak sortu zituzten, entrenatzaile baten gidaritzapean lasterketa prestatzeko. “Zarauzkoa da arrakastatsuena eta 80-100 emakume inguruk eman zuten izena, adin guztietakoak, inoiz korritu gabeko 100 emakume! Gaur egun, maila guztietako emakumeak dituzte korrika eta Behobiako helburua askogatik gainditu dute, lasterketa herrikoi pila batean hartzen dute parte”, azaldu du Ugaldek.\nEmakume nahiz gizon, 20 kilometroko lasterketa gipuzkoarrak jende andana bilduko du 50. urteurrenean: 30.000 lagun ariko dira korrika (horietatik 40 inguru ezinduak: itsuak, buruko gaitzen bat dutenak, gorputz adarren bateko arazoa dutenak…), 221 patinetan, 18 hand-bike direlakoetan eta 3 gurpildun aulkian. 4.400 metroko Behobia Gaztea ere prestatu dute ordu erdi lehenago eta aurreko egunean, haurrei zuzenduriko Behobia Txikia egingo da (2.800 partaide). Izan ere, lasterketan parte hartuko duten askok Haruki Murakami idazle japoniarraren antzera bizi dute korri egitea: “Ekintza hori nire bizimoduan integratzen joan zen, zati bat gehiago bihurtzeraino, eguneko hiru jatorduak, loa, lana edo etxeko beharren moduan”. Eta Kilian Jorneten liburuarekin abiatu dugunez erreportajea, Murakamiren What I talk about when I talk about running liburuko hitzekin emango diogu amaiera: “Garrantzitsuena da denboraren aurka ez lehiatzea. Ziurrenik, aurrerantzean niretzat zentzu askoz handiagoa izango du jakiteak zenbat gozatuko dudan kilometro horiek korrituta. Zenbakitan adierazten ez diren gauzak baloratzen eta horiez disfrutatzen hasi beharko dut”.\nKorrika egiteaz galdetu diegu Behobia-Donostia egingo duten lau laguni:\n"Emakume oso gutxi ginen eta lotsa ematen zigun. Orain berdin zait nola noan jantzita edo polito korritzen dudan"\nBerriozarren talde bat elkartzen da astean bitan korri egitera irteteko. Hasieran sei ziren eta egun hogeitik gora. Irudian Rosa Luena.\nErretzeari utzi ziolako hasi zen Rosa Luena korri egiten, 1989an. Aspalditik Berriozarren bizi den 48 urteko andoaindarrari gustatu egin zitzaion, federatzea erabaki zuen eta Andoaingo Zumeatarra klubean dabil ordutik. “Hasieran abentura bat zen, ez nuen nire burua kirolari gisa ondo ezagutzen, gero entrenatzailearen esanetara erronkak jartzen hasi nintzen, markak lortzera ateratzen, eta urteekin erritmoa jaisten joan naiz; orain sentsazio onen bila ateratzen naiz, disfrutatzera. Gainera, urte hasieratik alaba bat dugu eta horrek ere aldatu egin ditu gauzak…”.\nLuenari sekulako lasaitasuna ematen dio korri egiteak, umore txarra askatzeko modua da eta bakarrik ateratzen denetan, pentsatzeko aukera ona da. Korri egiteari esker jendea ezagutu eta lagunak egin dituela gaineratu digu. Berriozarren adibidez, talde bat elkartzen da astean bitan korri egitera irteteko; hasieran sei lagun ziren eta gaur egun hogeitik gora. “Eta Iruñean, Gaztelu enparantzan 40 korrikalari inguru elkartzen dira entrenatzeko, lasterketa bat dirudi!”. Hastapenak, ordea, bestela gogoratzen ditu, Andoainen: “Etxetik oinez ateratzen nintzen eta auzotik irten arte, Leitzaranera iritsi arte, ez nintzen korrika hasten. Emakume oso gutxi ginen garai hartan korrika eta lotsa ematen zigun. Gaur egun berdin zait, baita zer daramadan jantzita ere, polita den edo ez, erosoa izatea da garrantzitsua, eta berdin zait polito korritzen dudan edo ez, baina hasieran… Behobia-Donostia egin nuenean jarri nituen lehenengoz galtza motzak, entrenamenduetan galtza luzeekin ateratzen nintzen. Nik uste hori gaindituta dagoela, espero dut, emakume gehiago ikusten da gaur egun korri egiten, nahiz eta gizonezkoak baino gutxiago. Denboragatik agian, familiako kontuak gure gain hartzen ditugulako oraindik ere”.\nLagun batekin batera egin zuen lehenengo Behobia, 1989an bertan, eta oso esperientzia ona izan zuen. Aurtengoa, egiten duen 26. aldia izango da, oraindik ere Zumeatarrak klubeko lagunekin. Urte hauetan guztietan, denetariko eguratsak egokitu zaizkio eta abiapuntuan beti Irungo taberna berera joaten direnez, tabernariak ezagutu egiten ditu dagoeneko. “Lehen prestatu eta marka egitera ateratzen nintzen, orain gustura egitea da asmoa, jai giroan, nahiz eta nire burua zirikatzen jarraitzen dudan eta ahal dudan ongien egiten saiatzen naizen”. Lasterketa berezia dela dio, batez ere publikoagatik: “Mundu guztia ateratzen da kalera animatzera eta izugarria da nola inplikatzen diren. Ibilbideko gune jakinetan musika ere jartzen digute zaletu batzuek…”. Luenaren gomendioa, txikitatik ariketa fisikoaren kultura barneratzea haurrek: “Asteburuetan seme-alabak mendira eramanez adibidez, edo beti autoa hartu beharrean lekuetara paseatzen joanaz”.\n"Gizarte lokartua nahi dute, mugituko ez den eta arazorik sortuko ez duen jendea, sofan botata"\n25 Behobia jarraian egitea du erronka Ubiriak, gozatuz.\nAntxon Ubiria 1987 inguruan hasi zen korrika, argaltzeko asmoz. Urte berean, Behobia-Donostia egin zuen anaia zaharrarekin; “3.000 bat lagun aterako ginen orduan”. Irundarrak 47 urte ditu eta gero eta gutxiago aritzen da korrika, “gero eta gehiago kostatzen delako, batez ere entrenatu osteko errekuperazioa egiten zait gogorra; minak, juanikoteak… Urteek ez dute barkatzen, baina Behobia da nire motibazioa eta erronka horrek bultzatuta egiten dut korri. Urte osoan zehar aritzeko balio dit, pixka bat baldin bada ere”. Izan ere, desafioa jarri dio Ubiriak bere buruari: 1992az geroztik 22 Behobia egin ditu jarraian, aurten 23.a egingo du eta “kaskezurrean sartuta daukat jarraian 25 egitea”. Gero gerokoak.\nHelburua argi du hala ere: ondo iristea, gehiegi sufritu gabe eta gozatzen. “Ez dugu adinik ez fisikorik eta ez gogorik ez-dakit-zer-nolako marka egiteko. Batzuek markari begiratzen diote eta esaten didate, ‘aurten ez dut Behobia egingo, ez dudalako lortuko halako markatik jaistea’, eta nire baitan barre egiten dut, irabazlea bakarra delako, gainerako guztiok zer egin behar dugu, parte ez hartu? Kirol sanoa da helburua, erlojuarekin erotu gabe”. Gehienak ondo prestatuta ateratzen direla uste du, baina hainbatetan ezusteko desatseginak izan direla ere gogoratu du, sarri erronkak eta apustuak tarteko, ea nor lehenago iritsiko. “Jende asko ez da ohartzen Behobia lasterketa gogorra dela, Irungo Nafarroa etorbidea, Gaintxurizketako aldapa, Lezoko gora-beherak, Mirakruzeko gaina… Ezin du edozeinek egin”.\nDatuen arabera gizarte sedentarioa garela jarri diogu hizpide. “Galdera da, sedentarioak gara ala sedentario egin gaituzte? Hainbeste WhatsApp eta hainbeste telebista… Azkenean gizarte lokartua nahi dute boteretsuek, mugituko ez den eta arazorik sortuko ez duen jendea, sofan botata geldituko dena”.\nAzaroaren 9an behintzat, 30.000 lagunetik gora ez dira sofan geratuko eta urtero moduan, bere herrian hasten den korrikaldia errepikatuko du Ubiriak. Anekdota ugari ditu irundarrak. “Duela bost bat urte, ibilbidearen bukaera aldera nekatuta ikusiko ninduten eta ‘aupa Antxon!’ entzuten nuen etengabe; ni harrituta, baina nolatan ezagutzen nau jendeak?... Helmugara iristean konturatu nintzen urte hartan hasi zirela dortsalean korrikalarion izena jartzen”. Urteko egunik politena da Ubiriarentzat, festa handi bat. “Egoera onean bukatu, dutxatu eta hogeitik gora lagun elkartzen gara ederki bazkaltzera. Gaur egun, bazkariko bakarra naiz Behobian ateratzen jarraitzen duena. Ilobak dio hurrengo urtean bera ere aterako dela eta ziur naiz ondo egingo duela; nik aholku bakarra eman diot: erlojuarekin ez erotzeko eta disfrutatzeko, Behobia jai erraldoi bat delako”.\n"Lasterketa aitzakia da zerbait ezberdina egiteko, korri egiten jarraitzeko motibazioa"\nMendian korri egitea askoz gustukoago du Fernandezek, asfaltoan baino.\nKristina Fernandez Iruñekoa da, 38 urte ditu eta beti egin du kirola; aerobic eta step-eko monitore izana da, garai batean. Igeri egitera ere joaten zen, baina seme-alabak izan dituenetik gero eta asti gutxiago duela dio (2007an izan zuen lehena, 2013an hirugarrena) eta denboraren ikuspegitik kirol aproposa izaki aukeratu du korri egitea, “txandala eta zapatilak jantzi eta kalera”; horregatik, eta senarrak animatu zuelako (korri egiten du hark ere). “Azkenean biziki zaletu naiz”.\nJoan den abenduan ekin zion korri egiteari Fernandezek. “Hasieran lotsa pixka bat ematen zidan bakarrik ateratzea, ez dakit zergatik, inoiz ez nuen kalean korri egin eta apur bat barregarri sentitzen nintzen, nahiz eta tontakeria dela jakin, eta lagun batekin batera joaten nintzen. Gero bakarrik ateratzen ere hasi naiz, lagunekin ordutegiak koordinatzea zaila baita”. Gero eta jende gehiago ikusten du lasterka Iruñean, “eta gero eta emakume gehiago, gazte nahiz heldu. Pozgarria da”. Mendian gora eta behera arineketan aritzea ere gustuko du, “asfaltoan baino askoz gehiago. Gogorragoa da, baina askoz ere politagoa eta entretenigarriagoa”. Korri egiteak hobeto egoteko balio dio iruindarrari, ongi sentiarazten duelako, fisikoki eta psikologikoki. “Une batzuetan sufritu egiten duzu, baina gero asebeteta geratzen zara”.\nHamar hilabete daramatza korrika, astero bizpahiru egunez, eta dagoeneko Iruñeko erdi maratoian, Txantreako krosean eta mendiko hiru lasterketetan hartu du parte. Behobian estreinatzea ere erabaki du, “urteko proba” delako. “Lasterketa motibazioa da entrenatzeko eta korri egiten jarraitzeko, zerbait ezberdina egiteko aitzakia, baina ez diot markari begiratzen, gustura aritzea eta disfrutatzea da nire helburua”.\n"Kirola egiteko aukera gehiago eskaini beharko lirateke"\nOiartzunen jende gutxik hartzen du serio kirola, Manzisidorren hitzetan.\nGutxienez 16 urte izatea beharrezkoa da Behobia-Donostian parte hartu ahal izateko. Oihan Manzisidor oiartzuarrak aurten bete ditu 16, eta lasterketan aterako da estreinakoz. “Iaz San Silbestrea eta Txingudi Korrika egin genituen eta aurten hiru lagunen artean jarri dugun erronka Behobia egitea da”. Marka egitera joango da Manzisidor eta badaki lasterketa berezia izango dela. “Kanpotik ikusi dut orain arte, animatzera joan naizenero ikusgarria iruditu zait zenbat jendek hartzen duen parte, publikoak nola animatzen duen, dagoen afizioa…”.\nGustura amaituz gero, hurrengo urtean ere errepikatuko duela dio, auskalo, lehentasuna arraunak baitu. Arrauna da oiartzuarraren benetako pasioa. Hondarribiko Arraun Elkartean dabil eta arraunerako entrenamenduetan egiten du korri. Kirol osagarritzat du beraz, baina pozik egiten du, ikasketez ahaztu eta haizea hartzeko balio dio gainera. Gazteen artean jardun fisikoa gehiago bultzatu beharko ote litzatekeen galdetu diogu eta inguruan bizi duena kontatu digu berak: “Oiartzunen behintzat jende gutxik hartzen du serio kirola. Aukera gehiago eskaini beharko lirateke, nahiz eta horretan ari diren orain herrian”.\nKanal honetan artxibatua: lasterketa\nlasterketa kanaletik interesatuko zaizu...\nIgandean Behobia-Donostia maratoi erdia egingo dute korrika milaka herritarrek. Aro polita, dortsala soinean maratoia egin zuen lehen emakumea gogora ekartzeko. Halaxe egin du Jabier Muguruzak kantu honetan.\nKorrikaren festa batzuentzat, negozio masifikatua besteentzat, aintzat hartu beharreko ekarpenak egiten ditu Behobia-Donostiak.


Finkatuz funtsa kudeatzeko sozietate publikoa sortzea baimendu du Jaurlaritzak | Ekonomia | Berria\nEuskal enpresa handietan epe luzerako partaidetzak erosteko da Finkatuz funtsa, haiek Euskal Herrian errotzeko helburuarekin. 160 milioi euroko kapital sozialarekin hasiko da, eta Jaurlaritzaren borondatea da 300 milioi euroraino handituz joatea. Krisian dauden enpresak baztertuko dira, eta «sektore estrategikoak» lehenetsi. Orain arte, soilik CAFen eta Kaikuren akzioak erosi ditu Finkatuz-ek.\nPedro Azpiazu eta Josu Erkoreka sailburuak, artxiboko irudian. David Aguilar / EFE Tamaina handiagoan ikusi\nEusko Jaurlaritzak beste bultzada bat eman nahi dio Finkatuz funtsari, zeinaren xedea den enpresa handien akzio edota zorrak erostea, haiek «hemen errotuta jarraituko dutela eta euskal produkzio ehun osoan trakzio izaera izango dutela bermatzeko». 2019ko uztailean sortu zen funtsa, eta soilik bi erosketa operazio egin ditu bitarte honetan: CAF tren egilearen akzioen %1,24 erosi zizkion Kutxabanki, eta Kaiku elikadura enpresaren %7,3 Ekarpen funtsari.\nBesteak beste Euskaltelekin gertatutakoaren harira, badirudi Eusko Jaurlaritzak berriz heldu nahi diela enpresa estrategikoak errotzeko mugimenduei, eta horretarako Finkatuz erabili nahi duela. Adibidez, orain, ITP Aero salgai eta Aernnovak hura erosteko aukera mahai gainean dagoen honetan, Pedro Azpiazu Ekonomia eta Ogasun sailburuak «arrazoizkotzat» jo zuen operazio horretan Finkatuz-ek ITP Aeroren partaidetza bat erostea, aeronautika enpresaren jarduera Euskal Herrian errotzen laguntzeko.\nBultzada berri horren barruan, gaurko Gobernu Kontseiluan Eusko Jaurlaritzak baimena eman dio Euskal Finantzen Institutuari sozietate publiko bat eratzeko, Finkatze Kapitala Finkatuz izenekoa. Haren lana izango da Finkatuz funtsa kudeatzea, hasieran 160 milioi euroko kapital soziala duela. Asmoa da legealdian funtsa 300 milioi euroraino handitzea.\nErosketetarako irizpideak ere ezarri dira. Horrela, krisian dauden enpresak baztertu egingo dira. 100 milioi eurotik gorako fakturazioa eta gutxienez 50 langile dituzten enpresak hartuko dira aintzat partaidetzarako, betiere egoitza soziala «Euskadin» duten sozietate edo kooperatibak badira, eta ez badira talde bateko kide.\nSektore batzuk lehenetsiko dira, nahiz eta zerrenda ez den itxia, Jaurlaritzaren arabera: aeronautika, elikadura, automobilgintza, biozientziak, eduki digitalak, ekoindustriak, energia, makinak, produktu eta instalazio siderurgikoa, teknologia elektroniko eta informaziokoak, eta garraioak, mugikortasuna eta logistika.


Santurtzi eta Orio, etxean, garaile izan dira itsaso zabaleko estropada ikusgarrietan | Arrauna | Naiz\n2021 UZT. 17 - 20:05h\nSanturtzi eta Orio, etxean, garaile izan dira itsaso zabaleko estropada ikusgarrietan\nBizkaiko Txapelketa irabazi ostean, Santurtzik lehen garaipena lortu du Eusko Label Ligan Hondarribiarekin estropada amaiera ikusgarria eta zertxobait polemikoa burutu ondoren. Euskotren Ligan, Oriok etxean irabazi du nagusitasuna hasieratik erakutsiz.\nGorka Aranberri Santurtziko patroia, Orion lortutako bandera eskuetan duela. (Jon URBE/FOKU)\nIkuskizuna espero zen Orioko itsaso zabaleko estropadan, eta honek ez du hutsik egin, bai Eusko Label Ligan eta baita Euskotrenen ere. Santurtzi eta Orio izan dira, hurrenez hurren, garaileak.\nEusko Labeleko estropada ez da azken unerarte erabaki. Ohorezko txandako traineruek joaneko luzean aurreko txandako denborak hobetzen bazituzten ere, bueltakoan gehiago kostatzen zitzaien, eta sufritu behar izan dute.\nGainera sekulako azken mentroak bizi dira Santurtzi eta Hondaribiaren artean. Bizkaitarrak aurretik joan dira estropada osoan zehar, baina azken luzean "Ama Guadalupekoa" asko gerturatu da. Bi ontziek lehen kalerako bidea hartu dute, 'zerogarrena' deritzon kalean ere sartu dira, eta epaileak bandera zuria atera behar izan du bi traineruak asko gerturatzen baitzeuden.\nMomentu klabea izan da, Hondarribiak metro batzuk galdu baititu Santurtziren mesederako. Hala, bizkaitarrek lehen garaipena lortu dute –denboraldiko bigarren bandera– eta gipuzkoarrek hirugarren postuarekin konformatu behar izan dute bigarren txandan aritu den Orio izan baita bigarren. Ioseba Amunarriz Hondarribiko patroiaren kexak nabariak ziren estropada amaitzean, baina epaileek argi utzi dute bi ontziak euren kaletatik kanpo zeudela eta Santurtzik nolabaiteko lehentasuna zuela bandera zuria atera duten momentu horretan.\nOhorezko txanda horretan, Donostiarra hirugarren izan da eta Zierbena, laugarren. Donostiarrek ezusteko bat izan dute bigarren ziabogan: arraun bat aldatu behar izan dute maniobra ostean. Honek denbora galduarazi die, baina Zierbena hasia-hasieratik oso atzean geratu da eta ez dute postua galdu.\n2. txanda: Orio, ezustekotik oso gertu\nLehen txandan Tiranek egindakoa ondo ikasi du Oriok, eta lehen kaletik nabarmendu zaio Urdaibairi. Bigarren luzean, kostarantzko bidean, aurre hartu diote oriotarrek bermeotarrei eta hortik aurrera ez dute erritmoa jaitsi.\nAzken luzean, esaterako, 'zerogarren' kalera joan dira bai Orio eta bai Urdaibai –bata bestearen atzetik–, itzulerako kalerik onena baitzen. Beste lehian, Cabo estriborrera bidali behar izan du epaileak, Ondaroari pegatzen baitzegoen. Azkenean, Cabok eraman du txandako hirugarren postua eta Ondarroak, estropadako sailkapen nagusian, Lekitarraren atzetik amaitu du.\n1. txanda: Zarautz, 'urperatua'\nEusko Label Ligako estropada oso interesgarri hasi da. Lehenengo txandan, Lekittarrak erraz irabazi du txanda, baina bigarren posturako lehia oso estua izan da azken luzean eta azken metroetan. Bertan, Galiziako bi ontziek, Tiran eta Ares, dena eman dute puntuak hain garrantzitsuak diren honetan. Tiranek lortu du azkenean txandako bigarren postuan, estropadan behetik gorantz joanda.\nGuztiz kontrakoa gertatu zaio Zarautzi, estropada eremua oso ondo ezagutzen duen traineruari. Gipuzkoarrak hirugarren postuan atera dira hirugarren ziabogatik, baina azken luzean Zarautz eta Ares asko gerturatzen ari ziren eta epaileak aldentzeko esan die biei. Honek zarautzarrak 'urperatu' ditu guztiz. Are gehiago, Tiranek Ares gainditu du ondoren eta azkenean bi puntu atera dizkio Zarautzi sailkapen nagusira begira.\nEusko Label Liga - Orio Kanpina IX. Bandera\n1. Santurtzi 19:55.32\n2. Orio 19:59.60\n3. Hondarribia 20:00.10\n4. Urdaibai 20:10.36\n5. Donostiarra 20:11.60\n6. Zierbena 20:14.86\n7. Cabo 20:28.84\n8. Lekittarra 20:31.04\n9. Ondarroa 20:32.28\n10. Tiran 20:35.06\n11. Ares 20:35.96\n12. Zarautz 20:45.60\nEusko Label Liga - Sailkapen nagusia\n1. Santurtzi 54 puntu\n2. Hondarribia 46\n4. Donostiarra 39\n5. Orio 38\n6. Urdaibai 37\n7. Ondarroa 29\n8. Cabo 28\n9. Lekittarra 25\n10. Ares 20\n11. Tiran 19\n12. Zarautz 13\nEuskotren Liga: Orio, etxean nagusi\nEuskotren Ligan, Oriok etxeko estropada irabazi du, hasiera-hasieratik nagusitasuna erakutsiz. Nadeth Agirre patroiak gidatutako ontziak ez du aurkaririk izan, eta protagonismoa atzean izan da, bigarren posturako lehian.\nBertan, Hondarribiak –denboraldiko estropada onena egin du– eta Arraun Lagunakek oso amaiera polita eskaini dute, eta “Ama Guadalupekoa” izan da garaile oso ehuneko gutxiren tartean. Honek onura handiagoa ekarri dio Oriori, sailkapen nagusian bi puntu atera baitizkie donostiarrei. Donostiako beste traineruak, Donostiarrak, sufritu behar izan du estropada osoan zehar, eta azkenean sei segundora helmugaratu da.\nEuskotren Liga - Orio Kanpina IX. Bandera\n1. Orio 10:55.26\n2. Hondarribia 10:58.36\n3. Arraun Lagunak 10:58.76\n4. Donostiarra 11:01.28\nEuskotren Liga - Sailkapen nagusia\n1. Orio 17 puntu\n2. Arraun Lagunak 14\n3. Donostiarra 12\n4. Hondarribia 8


Ritesh Patil-en artikuluak Martech Zone |\nArtikuluak Ritesh Patil\nRitesh Patil-en sortzailea da Mobisoft Infotech teknologia berrietan startup eta enpresei laguntzen diena. Teknologia maite du, batez ere teknologia mugikorra. Blogari amorratua da eta mugikorretarako aplikazioetan idazten du. Android garapenerako enpresa garrantzitsu batean lan egiten du Android aplikazioen garatzaile trebatuekin, mugikorretarako aplikazio berritzaileak garatu baititu hainbat alorretan, hala nola Finantzak, Aseguruak, Osasuna, Aisialdia, Produktibitatea, Gizarte Kausak, Hezkuntza eta askoz gehiago, eta sari ugari eskuratu ditu horregatik.\nOsteguna, abendua 6, 2018 Ritesh Patil\nNegozio berri batekin merkatuan sartzeko prest zaude, baina gauza bat falta da, webgunea. Negozio batek bere marka nabarmendu dezake eta bezeroei beren balioak azkar erakutsi webgune erakargarri baten laguntzarekin. Webgune bikaina eta erakargarria izatea ezinbestekoa da egun. Zein dira webgunea eraikitzeko aukerak? Ekintzailea bazara edo zure aplikazioa lehen aldiz eraiki nahi baduzu


Monterufolino poni - Wikipedia, entziklopedia askea.\nMonterufolinoa, (italieraz: "Cavallino di Monterufoli"), Italiako Toskana eskualdeko bertako zaldi arraza bat da. Zehazki Pisa hiriaren inguruan du jatorria. Bere tamainagatik ponien sailkapen taldean sartzen da.\nAntza Monterufolino zaldia Esloveniako ponien ondorengoa da. Arrazak beraz Balkanetako zaldi arrazekin zer ikusirik handia dauka.\nArraza hau da beste 15 artean Italiako Bertako Arrazen Erakundeak, (AIA), onartzen duen gutxienetariko "Eremu urriko arraza".\nItaliar estatuto basozainek haien lanerako erabilitako Monterufolinoko poniak.\nEquus Survival Trust elkartean zaldi arrazak sailkatzeko erabiltzen duen estimazioen arabera, lautzako zaldia desagertzeko oso egoera larrian dago arraza garbiko 300 abere baino gutxiago daudelako. 2008. urtean arraza garbiko 38 zaldi eta 125 behor besterik ez zeuden, 9 uztiapen ezberdinetan banaturik.\n(Italieraz) Arrazaren aldeko elkartearen WEB\nOrriaren azken aldaketa: 13 urria 2021, 22:00.


Free chat Aruba. Ausazko arrotz doan txateatu berehala Aruba tik.\nFree chat Aruba\nOngi etorri Chatroulette ArubaEdozein lekutan, munduko pertsona aleatory bat konektatzeko. Chatroulette Aruba dezakezu honako aukeren artean aukeratu:- Guztiak pertsona mota Aruba doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nEstatuen zerrenda Aruba en:


Ainara Badiola: “Fosilak aztertuz iraganeko biosferaren berri izan dezakegu” #Zientzialari (104) - Zientzia Kaiera\nBaina, nola jakin genezake zer gertatu zen Lurrean duela 66 milioi urte? Besteak beste, paleontologia bezalako zientziei esker. Ikerketa arlo honek arroketan aurkitzen diren izaki bizidunen arrasto fosilak aztertu eta interpretatzen ditu, iraganeko biosferaren informazioa lortzeko helburuarekin.\nGeodibertsitatearen elementu horiek ikertzen ditu Ainara Badiolak, UPV/EHUko Zientzia eta Teknologia Fakultateko paleontologia-irakaslea. Izan ere, Pirinioen mendebaldeko fosilen erregistroaren lanketan parte hartu du. Berarekin elkartu gara paleontologiak dituen aplikazio eta etorkizuneko erronkei buruz hitz egiteko.\nArgitalpen-data: 2018/11/09 · Atala: Dibulgazioa, Zientzialari


Allan Kaprowen "Self-Service" (1966) "happeninga" Ricardo Basbaumekin zabaltzen 2014an - Bulegoa z/b\nAllan Kaprowen “Self-Service” (1966) “happeninga” Ricardo Basbaumekin zabaltzen 2014an\nBartzelonako Fundació Antoni Tàpiesek, Allan Kaprow. Otras maneras erakusketaren barruan, artista estatubatuarraren happening bat berrasmatzeko egindako gonbiteari Bulegoa z/b ekimenak eman dion erantzuna da 2014. maiatzaren 9an gauzatutako jarduera hau.\nBi osagai hartu ditugu abiaburutzat Self-Service happeninga berrasmatzeko: bere txostena eta 1966tik 2014ra bitartean iragan den denbora. Txostenak dozena bat orri ditu, makinan idatziak. Uda batean, hiru hiritan (Boston, Los Angeles eta New York) aldi berean egin zen happeninga jasotzen du. Osorik eta bereizirik heldu zaigu, hala nola helduko litzaizkigukeen denbora-kapsula batek gordetako edukiak –XX. mendeko 30eko hamarkadako asmakuntza hori, 60ko hamarkadan goieneko unean izan zena–. 60ko hamarkadan bertan, happeningak, Kaprowek 1959an asmatutako adierazpide artistikoak, artea bizitzan urtzeko bilaketan zebilela, eguneroko esperientzia garaikideko estimulu eta pertzepzioen aldiberekotasuna artera eramatea proposatzen zuen, aldi berean gertatutako ekintza ugarien bidez. Era berean, denbora-kapsulak jolas egiten zuen denboraren ideiarekin, baina beste helburu bat zuen: jauzi bat egin nahi zuen, bere une historikoaren katalogo laburtu bat bidali nahi zuen etorkizunera, geroko historialariek erabil zezaten.\n“Allan Kaprowen Self-Service happeninga (1966) Ricardo Basbaumekin 2014an zabaltzen” lanak simil hau hartzea proposatzen du: dagokiona ez den unean zabaltzen den denbora-kapsularen barruan sartutako objektua. Happeninga berrasmatzeko, Kaprowek Self-Service-n jarraibideen zerrendan jaso zuen gomendioa bete dugu: “hala nahi badu, parte-hartzailea aske da bere parametroak finkatzeko obratik abiatuta”. Hala, bada, Brasilgo artistari gonbit egin diogu, Self-Service zabaltzen eta hedatzen lagun diezagun, happeningaren jatorrizko partitura abiaburutzat hartuko duen elkarrizketa publiko baten bidez. Ezinbestez, hartuko dugun ikuspegia ez da berreskuratze arkeologikoa egitearena, ez gara saiatuko bizirik iraun duten objektuen bidez iragana interpretatzen. Horren ordez, objektu horiek hartuko ditugu, bizi garen unearen zentzua aurkitzeko eta haren berri emateko.\nBasbaumi egin diogun gonbita ez da halabeharraren emaitza. Berak hainbat aldiz aipatu du Kaprow, eredu gisa. Hala, bada, 1961ean jaiotako artista honek hainbat kontu partekatzen ditu 1966an Self-Service happeninga asmatu zuenarekin: bien proiektuetan guztiz kontzeptualak diren osagaiak agertzen dira, eragin-truke sozialeko formei eta zentzumenezko esperientziari lotuta; beren praktikak gainezka egiten du, eta arlo diskurtsibora edo pedagogiara hedatzen da; komunikatzeko eta parte hartzeko estrategiak erabiltzen dituzte; behin-behineko komunitateak eratzen dituzte, jokoen dinamiken bidez; etab. Bat-etortze horien atzean, galdera bera aurkitzen dugu, artearen rol sozialaz, esperientzia artistikoaren izaeraz eta norberaren praktikatik abiatuta erresistentziako formak garatzeko moduaz.\nAlabaina, bi artisten une historikoa desberdina da, horra hor bien arteko aldaketa. Basbaum lanean hasi zen unean, diktadura ondoko 80ko eta 90eko hamarkadetako Brasil hura kapitalismo aurreratuko ekonomiaren sare globaletan txertatzen ari zen. Bestelakoa da Kaprowen bizipen berezia, 60ko eta 70eko hamarkadetako Estatu Batuetako modernitate berantiarra. Izan ere, eta hau oso interesgarria da berrasmatzeko proposamen honi begira, Basbaumek sakon egin du hausnarketa kontu horretaz, hau da, 50 eta 70eko hamarkadetan izandako praktika artistiko modernisten eta 80ko hamarkadaren amaieran mundu-mailako berrantolamendu geopolitikoaren ondoren garatutako praktiken artean izandako haustura-ildoez.\nIzenak berak dioenez, berrasmatze honek Ricardo Basbaumekin izandako elkarrizketa baten itxura hartuko du. Saioan barrena, Brasilgo artistak hainbat gai aztertuko ditu, esate baterako, arte eta bizitzaren arteko harremana, hezkuntza, parte hartzeko estrategiak, edota arlo kolektiboa, betiere, Self-Service happeninga abiaburutzat hartuta. 1966an “lau hilabeteetan hiru hiritan egindako ehunka happening” moduan iragarri zen proiektu hori, eta, Kaprowen beraren ustez, huts egin zuen.\nHappening bakoitzaren aurrean Kaprowek betetzen zuen prozedurari jarraituz, jarduera 10:00etan hasiko da, Self-Service happeningeko jarraibideak aurkeztuz, eta 14:00etan amaituko da. Bartzelonako Fundació Antoni Tàpiesek streaming bidez emango du jarduera. Horrez gain, Ricardo Basbaumekin izango den elkarrizketan parte hartu ahal izango da, TV-tron bidez ( http://www.tea-tron.com/teatron/TVTRON.do ).\nBulegoa z/b ekimenak Bilbon egingo duen berrasmatze honetaz gain, 2014ko martxoaren 6a eta maiatzaren 30a bitartean antzekoak jarduerak egingo dira beste bi hiritako bi instituziotan, Allan Kaprow. Otras maneras erakusketa osatzeko, hain zuzen, Bartzelonako Fundació Antoni Tàpiesen eta Caceresko Malpartidako Vostell museoan.\nRicardo Basbaum (São Paulo, Brasil, 1961) Rio de Janeiron bizi da, eta hiri horretan lan egiten du. Artista eta idazle honek bitartekotza egiteko gailu moduan, eta zentzumenezko esperientzia, soziabilitatea eta hizkuntza egituratzeko plataforma gisa aztertzen du artea. Aurreko mendeko 80ko hamarkadatik aurrera, bere lanari dagokion hiztegi berezia garatu du, eta modu zehatzean ezartzen du proiektu berri bakoitzean. Hainbat erakusketa eta proiektutan aurkeztu du bere lana; oraintsu, toki hauetan: Something in Space Escapes our Attempts at Surveying (Kunstverein Stuttgart, 2014), 30º São Paulo Biennalle (2012), Garden of Learning (Busan, 2012) eta Counter-Production (Generali, Viena, 2012). Horrez gain, documenta 12 erakusketan izan da (Kassel, 2007). Arestiko banakako proiektuen artean, honako hauek nabarmentzen dira: re-projecting (london) (The Showroom, Londres, 2013) eta Centro Galego de Arte Contemporánean aurkeztutako diagrams diagramen antologia (Santiago de Compostela, 2013). Idazle gisa, Manual do artista-etc (Azougue, 2013) eta Além da pureza visual (Zouk, 2007) lanak egin ditu, eta elkarlanean aritu da Materialität der Diagramme – Kunst und Theorie argitalpenarekin (Susanne Leebek argitaratua, b_books, 2012). Arte Institutuko irakaslea da, Universidade do Estado do Rio de Janeiron. 2013an, irakasle gonbidatu gisa aritu zen University of Chicagon.\nFundació Antoni Tàpiesek laguntza eman du jarduera hau ekoizteko.


Alfontso XIII.aren Espainia (I) - hiru Presentacion - Urrutiko Lanbide Heziketako Institutua\nAlfontso XIII.aren Espainia (I)/\n1917ko krisialdia Euskadin\nAlfontso XIII.aren tronuratzea 1902an Espainiaren gainbehera handienarekin bat egin zuen, Kuba eta Filipinetako porroten ondoren.Gatazkakortasun sozialak eta ejertzitoaren Marokoko etengabeko porrotek berreskuratze ekonomikoaren saiakerak oztopatu zituzten\n1917an Espainiar bizitza publikoa zartatu zuten arazoak asko izan ziren:\nEkonomiaren hondatzea: gerran zeuden potentziekin izandako merkataritzak sortutako oparotasunak ahultasun aztarnak erakusten zituen Gerra Handiaren amaiera iristean.\nMilitarren haserrea: promozio sistemarekin eta Marokoko kanpainaren etengabeko porrotekin kontentagaitz zeuden.\nBerrezarpenak ezarritako hauteskunde-sistema ustelaren ahitzea, honek diputatu liberalek protesta egin eta Konstituzio aldaketa bat eska zezaten egin zuen.\nNazionalismoen gorakada, batez ere Katalunian.\nGeroz eta garrantzitsuagoa zen langileriaren mugimendua, pobreziak, langabeziak eta amaigabeko gerra kolonialak eragindako haserrearen eraginez.\nKrisiari aurre egiteko, 1917 eta 1919 artean kontzentrazio nazionaleko hainbat Gobernu finkatu ziren, nazioaren arazoak konpontzeko ezgauzak izan zirenak.\nXX. mendearen hasierako Espainiak gizarte egiturak aldatu eta biztanleria bi funtsezko taldetan banatu zuen nolabaiteko garapen industrial gradu bat ezagutu zuen.\nOligarkia agintaria, enpresari aberatsek eta nobleziak osaturikoa, nazioaren baliabide guztiak metatzen zituen.\nNekazal eta industrial proletalgoa, gehiengoa eta oso txirotua. Erdi maila urria zen eta garrantzi sozial txikikoa.\nLangileria-mugimenduaren gorakadak, batez ere anarkismoarenak, lan eta gizarte hobekuntzaren mesedetan egindako protestak eragin zituen. Poliziak, ejertzitoak eta ugazaberiaren pistoladunek gogorki zapaldu zituzten. Alderdi ezkertiar batzuek beraien talde armatu propioak antolatzen erantzun zuten.\nEspainia 1898ko gerraren ondoren galdutako nazioarteko ospea berreskuratzen saiatu zen afrikar kontinentea banatzerakoan egokitu zitzaizkion jabego urrietan kanpaina kolonial desesperatu baten bitartez.\nOndorioak ezin izan ziren penagarriagoak izan:\nEspainiar ejertzitoaren etengabeko porrotak Marokoko iparraldean, gaizki horniturik zeuden baina lurraldea ongi ezagutzen zuten eta borrokarako motibatuagoak zeuden Rifeko tribuen kontra.\nGizon, diru eta baliabideen galera etengabea Espainiarentzat etekinik emango ez zuen gerran.\nHerri-haserreak soldaduen hilkortasun handiak eta garapen industriala oztopatzen zuen xahutze militarrak eraginda. Bereziki larriak izan ziren 1909ko gertaerak Bartzelonako Zorigaiztoko astean zehar, soldaduen mobilizazioaren kontrako protesta, errepresio bortitz batekin bukatu zena.\nIkuspuntu militarretik, gerrak 1909tik 1927rarte iraun zuen. Frantziarekin 1904ean lortutako akordioak lurralde marokoarra bi eragin guneetan banatu zuen, iparraldeko gunea Espainiaren gainbegirapena izango zuelarik.\nGaizki hornituak eta atsekabeturik zeuden espainiar gudarosteek, porrot larriak jasan zituzten 1909an (Barranco del Lobo) eta 1921ean (Annual), oraingoan Abd el Krim rifeko buruzagiaren kontra. 1926ean, frantziar ejertzitoaren partehartzeak amaiera jarri zion gerrari. Abd el Krimek bere burua frantziar aginteari entregatu zion, eta Espainiak, hurrengo urtean zehar, protektoratu marokoarraren bere zatia kontrolpean izatea lortu zuen.\n1902 Alfontso XIII.aren adin nagusitasuna eta koroatzea.\n1904 Marokoren banaketarako Frantziarekin akordioa.\n1909 Antonio Mauraren «gobernu luzea» amaitzen da. Bartzelonako Zorigaitzeko astea.\n1911 Lanaren Konfederazio Nazionala (LKN) sortzen da.\n1912 Marokoren protektoratu erregimena ezartzen da.\n1914 Lehen Mundu-Gerra pizten da. Espainia neutral mantentzen da.\n1918 Lehen Mundu-Gerra amaitzen da.\n1920 Espainiako Alderdi Komunista sortzen da.\n1921 Annualeko hondamendia Marokoko gerran.\n1923 Primo de Riveraren Diktadura hasten da.\n1927 Marokoko kanpainaren amaiera.\n1930 Primo de Riveraren Diktaduraren amaiera.\n1931 II. Errepublika espainiarraren aldarrikapena.


Betebeharretik etorriko da eskubidea — Gaztezulo\nBetebeharretik etorriko da eskubidea\nBetebeharretik etorriko da eskubidea https://www.gaztezulo.eus/albisteak/betebeharretik-etorriko-da-eskubidea https://www.gaztezulo.eus/albisteak/betebeharretik-etorriko-da-eskubidea/@@download/image/201210307539iri_1360183903.jpg\nMikel Urdangarin, Euskal Herrian Euskaraz\nAzaroaren 24ean Euskararen Legeak hogeita hamar urte beteko ditu. Hogeita hamar urte, 10950 egun. Euskararen egoerak hoberantz egin badu ere, legea eratzean ezarri ziren helburuak ez dira inondik inora bete eta, agerikoa denez, bada zer hobetu euskararen normalizazio prozesuan.\nEta hizkuntza bat hiztunek bizi dutenez, euskara ez ezik, euskaldunok ere normalizatu behar dugu, euskara darabilena euskalduna dela kontutan izanik, hertsiki lotuta baikaude. Izan ere, kiosko, okindegi, arropa denda, osasun etxe zein administrazioaren ordezkaritza askotan ezin dugu oraindik euskaraz bizi, gure herrian arrotz sentitzen gara. Hizkuntza Eskubideen Behatokiak sarri plazaratzen dituen txostenak horren froga argiak ditugu.\nEuskaldunok behingoan zerbitzu duina jaso dezagun, sektore publiko zein pribatuan, neurri zehatz, ausart eta eraginkorrak mahai gainean jarri behar direlakoan gaude Euskal Herrian Euskarazeko (EHE) kideok. Horretarako ezinbestekotzat jotzen dugu euskara jakin beharreko hizkuntza bilakatzea, Txillardegi maisuaren hitzak gogora ekarriz, hizkuntza batek bere herrian beharrezko izan ezean, jai baitu. Gure herrian gaztelera eta frantsesa jakin beharreko hizkuntzak ditugu eta euskaldunon hizkuntza, hots, euskara, aldiz, kasu gehienetan bederen, hautazkoa. Beraz, egoera diglosiko honetan jarraituz gero, argi dago euskarak jai duela. Ustezko oreka horretan desoreka nabarmena dago.\nZenbaitzuek euskara inposatu nahi izatea egotziko digute. Ekar dezagun, ba, Hegoaldearen kasuan, Espainiar Konstituzioko hirugarren artikulua gogora: Espainiar Estatuan bizi den orok du gaztelania jakiteko betebeharra eta berau erabiltzeko eskubidea. Guk gauza bera aldarrikatzen dugu, hau da, euskal herritar orok jakin behar izatea euskaraz, euskaraz bizitzeko dugun eskubidea egia bihur dadin. Gaur egungo markoak ez digu baimentzen, ordea.\nHonenbestez, EHEeko kideok, euskaldunon hizkuntza eskubideen defentsan, euskara jakin beharreko bilakatuko duen Euskararen Lege burujabea aldarrikatzen dugu.


urria | 2016 | Allartean\nGary Snyder eta hizkuntzen ekologia\n2016-10-15 -n allartean-kargitaratuta\nJACK KEROUACK idazleak The Dharma Bums (Los Vagabundos del Dharma) idatzi zuen 1958. urtean. Liburuak badu eszena bat, niri oso oso gertukoa egiten zaidana: bi protagonistak menditik behera jaisten ari dira arrapaladan. Ziur nago oso irudi ezaguna egiten zaizuela. Harri solteen artean saltoka, aldapan behera eta ordubeteko bidea minutu gutxitan desegin.\nJack Kerouack-ek honela kontatzen du:\nJazzaren abiadura hartu zuen denak. Gora begiratu, eta Japhy ikusi nuen mendian behera korrika. Bost metroko jauziak ematen zituen eta lurra hartzen zuen orpoen gainean. Bitartean oihu egiten zuen. Gaixoa ni! Orduan ulertu nuen mendi batetik ez dagoela erortzerik. Neu ere maldan behera hasi nintzen bere atzetik, salto eta jauzi. Bost minutuan jaitsi ginen, ahuntzen moduan edo bi txinatar txororen gisan /…./ Oihu batean, laku ertzera iritsi nintzen, zapatilen orpoa lokatzetan tinkatu, eta han geratu nintzen; bizipozez. —A, Japhy, oraingoan ere ikasgai ederra erakutsi didazu: ez dago mendi batetik erortzerik! —Halaxe dio esaera zaharrak: “Mendi baten gailurrera iristen zarenean, igotzen jarraitu, Smith”.\nLiburua biografikoa da neurri handi batean. Jack Kerouack da narratzailea. Japhy-ren atzean Gary Snyder dago. Snyder Estatu Batuetako kontrakulturaren ikono bat da: idazlea, poeta, itzultzailea, hizlaria eta aktibista. Ez dut bere testuen euskarazko itzulpenik aurkitu.\nBerriki “La practica de lo Salvaje” liburua argitaratu da. Ingelesezko bertsioa 1990koa da… Orain dela 26 urte idatzia da, eta, oraindik ere, oso gaurkoa egiten zait. Liburuak hainbat gogoetagai ditu: ekologia, kontzientzia, natura, lurra, espiritualitatea, hartz batekin ezkondu zen emakumearen istorioa, eta pasartetxo bat gorde du, hizkuntzaren ekologiaz jarduteko:\nHizkuntzaren ekologiaz hitz egiteko, lehen lehenik onartu behar dugu hiztun bakoitzaren baitan errepertorio zabal bat bizi dela: kodeak, dialektoak, soziolektoak… baita familia ezberdinetako hizkuntzak ere, batzuetan. John Gumperz irakasleak (1964) Indiako herri baten egoera tipikoa deskribatzen du: bertako gehienek lekuan lekuko dialektoak dituzte lehen hizkuntza. Intokableen kastako pertsona batzuk, ordea, hizkuntza propioak dituzte. Horrez gain, hainbat aldaera dago, mailaren arabera. Bertoko dialektoaren aldaera bat erabiltzen da inguruko azoketan saltzaileekin negoziatzeko. Erlijioso aszetekin beste aldaera bat erabiltzen da… Litekeena da Khrisha gurtzen duten ibiltari aszetekin braj bhasa hizkuntza erabiltzea, eta Rama gurtzen dutenekin avadhi erabiltzea. Hindi estandarra erabiltzen da kanpotar ikasiekin hitz egiteko; urdua, ordea, negozioetarako edota musulman ikasiekin hitz egiteko. Jende eskolatuak ingelesa hitz egiten du, eta beste batzuek sanskritoa ere bai. Hizkuntzen eta aldaeren nahasketa hori lekuan lekukoa da, baita erabat naturala. Hau da, lekuan lekuko naturan sustraitua dago. Leku batetik bestera aldatzen da, jakina; baina —neurri batean— berdina da mundu osoan.\nIzenburu bera duen dokumental bat egin berri dute: “The Practice of the Wild”. Gustura ikusiko dut.\nKategoriak Sailkatu gabea\t| Etiketak Ekologia, HizkuntzaEkologia, Literatura\t| Utzi erantzuna


Argia :: "Euskal Herrian dantza garaikidearen programazioa txarra eta murritza da"\nKultura Idoia Zabaleta\n"Euskal Herrian dantza garaikidearen programazioa txarra eta murritza da"\nIdoia Zabaleta (Gasteiz, 1970). Euskal Herriko dantza garaikidean izen propioarekin distira egiten duen dantzaria dugu, bere lana egiteko Euskal Herrian geratzea erabaki duen dantzari “arraro” horietako bat. Euskal Herrian dantzak bizi duen egoeraz erretratu kritikoa atera digu elkarrizketan. Ez da kritika hutsean geratu ordea, aurrera egiteko dauden aukerez ere luze mintzatu da.\n2011-12-11\t3 0 Tweet\nIdoia Zabaleta. (Raul Bogajo / Argazki Press) Biologoa zara, eta dantza munduan ia kasualitatez zaudela esan duzu behin baino gehiagotan. Nolakoa izan zen dantza eta zure arteko topo egite hau?\nNik gimnasia erritmikoa egiten nuen Biologiako fakultatean ikasten hasi nintzelarik. Bigarren kurtsoan nengoela Moare Danza elkartearen eskutik Dantza garaikidearen barnean Dantza Berria ezagutu nuen. Release eta inprobisazio teknikak ikasten hasi nintzen, fakultatean fisiologia begetaleko laborategian mikorrizei buruzko ikerketetan lanean nengoen aldi berean. Ekosistema eta populazio dinamiketan espezializazioa bukatu nuelarik, ingurune akademikotik kanpo ikasten hasia nintzen inprobisazio tekniketan murgiltzea erabaki nuen. Jakin-minak eta iturriak ezagutzeko desirak kanpora eraman ninduten, kanpora joateko garaia den gaztetasun horretan. Florentzia, Amsterdam eta New York izan ziren bi urtez ikasten jarraitzeko gune aproposak, diru-laguntzei esker. Orain pentsatzen dudalarik, dantzara zein koreografiara hurbiltzeko nire modua, populazio dinamikekin erabat erlazionatua egon da beti, talde baten barneko tentsioak, entzute ahalmena, akzio-erreakzio mekanismoak, ordenaren eta desordenaren arteko kudeaketa…\nBilboko BAD jaialdia eta Donostiako Antzerki Feria dira egun dantza garaikidea publiko nagusiari heltzeko aukera bakanak?\nEzin da Euskal Herrian dantza garaikideari buruzko programazioaz hitz egin, La Fundición aretoa izendatu gabe. Gaur egun, BAD jaialdiaz gainera, La Fundición, Artiumeko programazio eszenikoa, Leioako aretoaren zein Mugatxoan-en baitan eskaintzen diren proposamenak aipatu behar dira, besteak beste. Bestalde pentsa dezagun 1980ko hamarkadan gaur egun eskaintzen den programazio eszenikoa baino eskaintza aurreratuagoa, dibertsoagoa eta arriskutsuagoa ematen zela, bai dantzan, bai antzerkian. Gaur egun berriz, Euskal Herrian dantza garaikidean egiten den programazioa, oro har, txarra eta murritza da. Ez dago batere eguneratua. Erabat homogeneizatzailea da, hau da, dantza garaikidearen ikuspegi bakarra eskaintzen da, eta gaur egun oso gauza desberdinak egiten ari dira dantzaren izenean. Publikoaren asuntoa erabiltzen dute hainbat programatzailek: publikoa prestatua ez dagoela, dantza garaikideak publiko murritza duela eta abar, beraien programazio aspergarriak justifikatzeko. Baina gezurra da. Publikoaren arazoa orokorra da, antzokietan, zinemetan, liburutegietan… Garai digitalak asko aldatu du pantailarekiko, eszenatokiarekiko, komunikazioarekiko, denborarekiko erlazioa. Izatez, nik esango nuke gaur egun koreografiaren inguruan ari diren sortzaile asko, “paradigma” handi hauen baitan ari direla, publikoari proposamen anitzak eta interesanteak proposatzen. Eszena garaikidean, lehen esaten genuen “ikuspuntu homogeneizatzaile” horretatik ihes egiten duten lan ugari ari dira sortzen, formatu anitzak: publiko gutxi izateko pentsatutako proposamenak, publiko asko izateko pentsatuak; publiko diferentziatuari begira egindakoak, kutxa beltzean, zurian, gorrian, kalean; txangoen bitartez, solasaldien eta irakurketen bitartez, internet bidez, pelikulen bidez… Dantza garaikideko programazio aktuala, anitza, dinamikoa izateko, konplexutasun horretan murgildu, ikasi, entzun eta berritzeko prest egongo liratekeen programatzaileak beharko genituzke eta ez…\nZein da antzerkiaren eta dantzaren arteko harremana? Espazio berean gertatzen direla soilik? Zein da mugimendua eta hitzaren arteko harremana?\n�Publikoaren asuntoa erabiltzen dute hainbat programatzailek: publikoa prestatua ez dagoela, dantza garaikideak publiko murritza duela eta abar, beraien programazio aspergarriak justifikatzeko. Baina gezurra da�\n�Programazioa ez dago batere eguneratua. Erabat homogeneizatzailea da, hau da, dantza garaikidearen ikuspegi bakarra eskaintzen da, eta gaur egun oso gauza desberdinak egiten ari dira dantzaren izenean�\nBiak dira arte eszenikoak, beraz eszenarekiko ezagumena eta kodeak erabiltzen dituzte. Nolabait esateko, makinaria berdina erabiltzen dute antzokiaren barnean eskaintzen direnean: teloiak, argiztapena, eszenatokia, butaka-patioa, sarrerak erosteko halla, publikoa biltzen den gelaurrea, ateak irekitzeko momentua, publikoa isilik argiak piztu eta funtzioa hastean… Anai-arrebak dira. Dantza, arreba txikia litzateke metafora-joko horretan, eta arreba txikia denez, libreagoa da, abstrakzio eta irudimenarekiko arinagoa, promiskuoagoa ere bai: koadrila egiteko joera nabarmenagoa du ikus-entzunezko arteekin, zinemarekin, poesiarekin, musikarekin edota zirkoko arteekin.\nEz dezagun ahaztu koreografia idazkera modu bat dela, espazioan eta denboran gorputzarekin idazteko modu bat. Bestalde, hitza soinua denez, mugimendua da, eta zentzua denez mugimendua eragiten du. Mugimendua, gorputza, idazkera, koreografia, hitza, zentzua, soinua, irudia… dira dantzaren lengoaiaren osagaiak. Osagai horien arteko erlazioak oso desberdinak izan daitezke, hor datza dantzaren ingurunean egiten ari diren lanen aniztasuna; eta edonola, harreman horiek konplexuak dira, hainbat tesitarako emango luke.\nDantzak musikaren beharra du? Dantza egin daiteke isiltasunean? Hori da Euskal Herrian dantzaren egoeraren metafora, isilean egiten den lana dela?\nBai, bai, dantza isiltasunean egin daiteke baita geldotasun osoan ere. Imajinatu dantza geldo eta isil luze-luze bat. Dantza ezinezkoa litzateke. John Cage saiatu zen isiltasuneko musikak egiten eta ezinezkoa zela ondorioztatu zuen (beti bihotz taupadaren soinura eta mugimenduaren dantzara iritsiko ginateke).\nNik isilean egiten den lanaren metafora baino, muteatuta, isilarazita egiten den lanaren metafora erabiliko nuke Euskal Herrian dantzaren egoera azaltzeko eta norbaitek nahita eman dio muteari…\nAzala Espazioan hainbat sortzailek egiten duzue topo. Zein dira proiektu horren helburuak eta zereginak? Zertan zabiltzate orain?\nAzala artista, sortzaile, aktibista eta pentsalarien arteko topaketa eta hartu-eman lekua da. Espazioaren epizentroak dantza eta arte eszenikoak badira ere, bere uhin hedakorrak naturaltasunez eta promiskuitatez zeharkatzen dituzte beste diziplina artistikoak, hala nola arte performatiboak, gorputzaren arteak…\nEgonaldian dauden artistentzat ikerketa eta kreazio prozesuetarako baldintza egokiak sortzea du helburu espazioak, autonomia eta askatasun espazio-denborak sortzea, esperimentaziotik, hartu-eman, praktika eta gogoeta kritikotik abiatuta, ezagutza produzitzeko. Sortzaileen, pentsalarien, publikoaren eta bertakoen artean loturak eta konexioak ere bilatzen ditu, inguratzen gaituen arte, kultura eta gizarte ekosistema aberasteko helburuarekin. Ekimen eta kudeaketa pribatuko egitasmoa da, baliabide gutxikoa –langile gutxi eta ekonomia eskasa–, baina konexio onekoa. Eman, ematen duen proiektua da, baina trukean konpromiso aktiboa eta sostengarria eskatzen die harrera egiten dien pertsonei; konpromisoa, bai espazioarekin berarekin, baita ingurunearekin ere.\nSormen lanerako eta ikerketarako egonaldiak, lantegiak, laborategiak, mintegiak, topaketak, ospakizunak, ate irekien egunak, paseoak… dira, besteak beste, Azalan egin daitezkeen jarduerak. Etxe irekia da; behin behineko aterpea; aukeraz beteriko leku bat, eragin ahal izateko eta eraginak jasotzeko. Parte hartu eta esku hartzeko ideia bat.\nZer deritzozu dantzari berrien formazioari? Ba al daude aukerak Euskal Herrian bertan dantza ikasi eta sormena garatzeko?\nAzalan adibidez hezkuntza eta formakuntzaren kontzeptuak landu nahi ditugu. Espazioak hezkuntza ildo bat garatzen du, prozesu metaboliko modura ulertua, aldi berean banakakoa eta kolektiboa. Prestakuntza- ikasketa- asimilazioa- metabolismoa- transformazioa. Ikerketa kolektiboan sinesten dugu, taldearen autohezkuntzarako gaitasunean ere bai, hala nola praktika eta teoriaren arteko elkarlanean. Horretarako bai lantegiak, laborategiak zein mintegiak antolatzen ditugu.\n2302 zenbakia. 2011ko abenduaren 11a\nMilaka milioi urtez biziko den pozoi suntsiezin hori\nJos� Eugenio Azpiroz\n"Prozesu politiko bat ezin da gaurtik biharamunera gauzatu"\nHizkuntza kudeaketa prentsaurrekoetan\nNorbaitek gaztelaniaz adierazpenik behar?


Jatetxe onak aurkitzeko aplikaziorik onenak | Euskaltel Blog\nJatetxe onak aurkitzeko aplikaziorik onenak\nEtxetik kanpo afaltzea erabaki duzue, azken momentuan, zure lagunek eta zuk. «Nora joan gaitezke?» Edo oporretan zaude zure bikotekidearekin, eta mokadu goxo bat jan nahi duzue. ”Zuk hautatu”; “Ez, zuk hautatu”. Non bazkaldu erabakitzea astuna gerta daiteke… mugikorra erabiltzen ez baduzu! Hauek dira, gure iritziz, jatetxerik onenak aurkitzeko aplikaziorik egokienak.\nOtorduak etxetik kanpo egitea gustatzen bazaizu, ez altxa begiak pantailatik; izan ere, hau irakurri ondoren, ez duzu inoiz gehiago gaizki jango jatetxe batean. Gonbidapenik onartzen dugun esker on gisara? Bai, noski!J\nEl tenedor (iOS eta Android)\nHiri-pila bateko jatetxeak jasotzen dituen megagida. Erabiltzaileen balorazioak ikusteaz gain, erreserbak egin ditzakezu, eta % 50era bitarteko sustapenez baliatu. Guztia zure poltsikoan!\nTripAdvisor (iOS eta Android)\nSeguru asko, munduko bidaia-gidarik handiena. Hotelak ez ezik, beste alor batzuk ere jorratzen ditu erabiltzaileen iritzi-biltzaile nagusia den horrek. Irakurri milaka jatetxeri buruz erabiltzaileek duten iritzia, begiratu haien kokapenak, ikusi argazkiak, erabili iragazkiak bilaketak errazago egiteko, eta egin erreserbak. Erraz askoa, ezta?\nRestaurantes.com (iOS eta Android)\nIzenak berak esaten du dena. Edonongo jatetxeak, eta era guztietakoak: jatetxerik modakoenak eta puntakoenak, eta belaunaldiz belaunaldi sekretu gastronomikoei eutsi dien betiko taberna. Gainera, aplikazio horrek deskontu bikainak ditu jatetxe askotan.\nYelp (iOS eta Android)\nZure hiriko negozio-mota guztiak (batez ere, tabernak eta jatetxeak) ageri dira onlineko gidaliburu erraldoi horretana. Geolokalizazioari esker, hurbiltasunaren arabera iragaz dezakezu informazioa; bestalde, erabiltzaile-komunitate handia duenez, iritziak erabat errealak dira. Egin zeure ekarpena, eman zure iritzia! Saritu egingo dute zure leialtasuna 😉\nGoogle Maps (iOS eta Android)\nBai, horra ere iritsi da Google, Google Maps-en bidez iritsi ere. Seguru asko, zure gailuak instalatuta izango du, berez, aplikazio hori. «Arakatu ingurua» aukerari esker, are errazagoa da gertuko establezimenduei buruzko xehetasunak jasotzea. Bilatzaileak bistaratzen duen eskaintzan, jatetxeei buruzko informazio xehe eta zabala emateaz gain, eguneko orduaren arabera egokitzen da, une oro bistaratzeko jendeak gogokoen dituen emaitzak. Oraindik ez duzu erabili?\nFoursquare (iOS eta Android)\nGeolokalizazioan aparta den aplikazio hori dugu zerrendako azkena. Besteak beste, munduko edozein hiritan jatetxe onenak bilatzen lagunduko dizu Foursquarek. Bidaiari-mota guztiek nahi izaten duten tokian tokiko jendearen aholku preziatu hori erraz-erraz aurkituko duzu doako aplikazio horretan, txoko guztiak baloratzen dituzten erabiltzaile-komunitate handi bat baitu. Eta hori gutxi iruditzen bazaizu, zure gustuak zein diren ikasten du aplikazioak, aholku ematean errazago asmatzeko. Ikusten duzunez, 2015eko aplikazio onenen artean sar daitezke aplikazio hori eta aurretik aipatu ditugunak.


DNA, Nafarroako Dantza Garaikidearen programa hasiko da – Gazteon KZ\nDantza garaikideko zortzi konpainiak, lau egoitzek, bederatzi erakustaldik eta bitartekaritza-jarduerek osatzen dute Nafarroako Dantza Garaikidia (DNA 2021) programa, hamaika herritan garatuko dena. Dantza, publikoa eta lurraldea dira Kultura Zuzendaritza Nagusiak – Vianako Printzea Erakundea – Eta Baluarte Fundazioak antolatutako ekimenaren gakoak, Zizur Nagusia, Tafalla, Altsasu, Ribaforada, Zangoza, Antsoain, Villava-Atarrabia, Berriozar, Noain, Aoiz-Agoitz eta Lizarrako udalekin elkarlanean, guztiak Nafarroako Antzoki Sareko kideak.\nDNAk dantza garaikidea eta mugimenduaren arteak sustatzea du helburu Foru Komunitateko lurralde osoan. Horretarako, sorkuntza- eta ikerketa-egoitzen aldeko apustua egiten du, sektorearen kohesioa lantzeko eta jendearengana hurbiltzeko tresna gisa.\nHala, aurtengo edizioak 100.00 euroko aurrekontua izango du – Nafarroako Gobernuaren ekarpena, parte hartzen duen larruazal-etxe bakoitzaren baliabideak eta ekarpenak gehituta –, eta lau astez Nafarroako Antzoki Sareko espazioetan sorkuntza- eta ikerketa-egoitzak egiteko aukera eskainiko du. Gainera, herri bakoitzeko publikoarekin bitartekaritza-jarduerak eta hausnarketarako topaketak egingo dira. Halaber, iazko egoitzetan parte hartzen duten konpainiek euren lanaren emaitza erakutsiko dute.\nLed Silhouetteren Los Perros proiektuak irekiko ditu maiatzaren 10ean Alsasua-Altsasuko Iortia Kultur Etxean egingo den edizio honetako egoitza artistikoak. Sormen prozesu baten hasiera izango da. Argia, Ribaforadako Ghislainekoa; Yerma, Zizur Nagusiko Zuk Dancekoa; eta La levedad, Tafallako Qabalumekoa.\nSormen-prozesu horietan, Natividad Builek konpainiei lagunduko die eta proiektuen garapena gainbegiratuko du, lau ekoizpenen arteko elkarrizketa bateratuan lan eginez, irailean egingo den amaiera-jardunaldi bati begira.\nEgoitzak hartzen dituzten herrietan, konpainiek bitartekaritza-jarduerak egingo dituzte herritarrekin, dantza garaikidea sustatzeko helburuarekin. Tailerrak, hitzaldiak, hitzaldiak, topaketak… izango dira. Gainera, bertako publikoak egoitzan landutako obraren estreinaldiaz gozatu ahal izango du, hura amaitutakoan.\nDNA 2021ek iazko egoitzetan parte hartu zuten konpainien lana taularatuko du. Lehenik eta behin, Andrea Irurzunen Danzai Compañia lanak RE-DES lana erakutsiko du apirilaren 16an Tafallako Kultur Etxean eta egun bat geroago Zangozako Kultur Etxean. Estitxu Arroyok La memoria de la carne aurkeztuko du apirilaren 30ean Ribaforadako Kultur Etxean eta maiatzaren 9an Berriozarko Auditorioan. Gainera, Saioa Belarraren konpainiak Pioneras taularatuko du apirilaren 30ean Noainen eta maiatzaren 2an Aoiz-Agoitzen. Azkenik, Ines Auberten konpainiak En Tiempo taularatuko du maiatzaren 14an Antsoaingo antzokian eta egun bat geroago, Villava-Atarrabiako Kultur Etxean.\nSarrerek 6 euroko prezioa dute eta lehiatiletan edo webguneetan eros daitezke.\nAurtengo programazioa indartzeko, Andrea Irurzunek hiru tailer egingo ditu Nafarroako Dantza Eskolan, Led Silhouetteren saioak Haizea Elkarteko profesionalentzat, eta dantza garaikideko flashmob bat egingo dute Arte Eszenikoetako batxilergoa duten institutuetako, Alaitz BHIko eta Corellako Arte Eskolako ikasleek, Dantzaren Nazioarteko Eguna dela eta (apirilaren 29a).\n2021eko edizioak ateak dantza garaikidearen mugaz gaindiko proiektuaren barruan diseinatutako sormenezko esperientzien erakustaldia osatzen du. Proiektu hori Dantzak elkarteak sortu du, eta Baluarte Fundazioak, Malandain-Ballet Biarritz CCNk, Gipuzkoako Dantzagunea – Tabakalerak eta Gasteizko antzoki-sareak parte hartzen dute bazkide gisa.\nApirilaren 16an, Itxaso A. Canok bere sortze-laborategiaren emaitza aurkeztuko du Nafarroako Museoan; horrez gain, Nikola & YOUth – Carmen Larraz & Wubkje Kuindersma koreografia-ekoizpenaz gain, Eva Guerrero dantzariak uztailaren 14tik 18ra bitartean Lizarran izango duen egoitza artistikoa ere aurkeztuko du.\n← Kultura-proiektuak 1,1 milioirekin sustatuko dira\nEuskal Gozogileak elkarteak txokolatezko ‘Guernica’ egingo du →


Mobilizazioen atarian, erregaien zergen igoerari eutsiko dio Frantziak | Ekonomia | Berria\nMobilizazioen atarian, erregaien zergen igoerari eutsiko dio Frantziak\n500 milioi euroko plana onartu du auto kutsatzaileenen ordezkapena laguntzeko. Jaka Horiek mobilizazio eguna dute larunbatean\nEdouard Philippe lehen ministroa, artxiboko irudian. YOAN VALAT / EFE\nErregaien gaineko zergen gorakadak piztutako sumindura indarra hartzen ari dela, Emmanuel Macronen gobernuak neurri horrekin jarraitzeko asmoa agertu du, baina, aldi berean, ibilgailuen eta berokuntzaren inguruko beste zenbait neurri ere iragarri ditu, sare sozialetatik kaleetara jauzi egin duen haserrea nolabait baretu nahian.\nHala, Jaka Horien mugimenduak larunbat honetarako antolatutako mobilizazioen atarian, Frantziako Gobernuak ibilgailu eta berokuntza sistema zahar eta kutsatzaileenak sistema garbiagoekin ordezkatzea laguntzeko 500 milioi euroko plan bat onartu du atzoko Ministroen Kontseiluan. Plan horretan, besteak beste, joan-etorri luzeak egiten dituztenentzako zerga abantailak automobil txikiagoetara zabaltzearen aukera aipatzen dute. Era berean, Hauts-de-France eskualdean indarrean den erregai txekea zergapetzeari uztea erabaki dute, ziurrenez, laguntza hori Frantzia osora zabaltzeko aukera aztertzen ari direlako.\nPlanaren nondik norakoak atzo azaldu zituen Edouard Philippe lehen ministroak, telebista kate bateko elkarrizketan. Eta Philippek aukera baliatu zuen argi uzteko erregaien zergen igoerak ez dituztela baliogabetuko. Ez dira bertan behera geldituko jada indarrean dauden igoerak, ezta datorren urte hasieran indarrean ezarriko diren berriak ere. Urte hasieratik diesel litroaren gaineko zerga 7,6 zentimo handiagoa da Frantzian, eta gasolina litroaren gainekoa 3,9 zentimo handiagoa. Gainera, datorren urte hasieratik zerga horiek igo egingo dira berriz: sei zentimo diesel litroa, eta hiru gasolinarena.\nLehen ministroak larunbatean hainbat errepide blokeatzeko asmoa duten Jaka Horientzako hitzak ere izan zituen: «Frantsesei esaten diet, jakina, badutela manifestaziorako eskubidea, baina arduraz jokatu behar dute eta legea errespetatu». Herritarren segurtasunagatik kezkatuta agertu zen Philippe, eta esan zuen manifestazio legeak protestak aurretik deklaratzera behartzen duela.\nLehen ministroaren arabera, «atzerriko energia garesti eta kutsatzaile baten mende daude frantziarrak» eta gobernuak «neurri ugariren bidez» frantziarren kezkei erantzuteko «irteera plan bat» ekarri du.\nHalere, ez dirudi Philippek aurkeztutako planak eta asteartean Macron presidenteak berak aipatutako garraiolarientzako laguntzen promesak baretu dituenik.\nEuskal Herrian, larunbaterako bi deialdi dituzte oraingoz Jaka Horiek. Batzarrera deitu dute Miarritzeko Irati Aretoaren aparkalekuan, 08:30ean —Lurrama azoka egongo da han egun berean—, eta Hendaian ere batzarra dute ordu berean, Lidl merkataritza zentroaren aparkalekuan.\n500 milioiko plana\nAsko kutsatzen duen automobil zaharra txatarretara bota eta berria erosteko laguntzak 2.000 eurotik 4.000 eurora igoko ditu gobernuak bere plan berrian. Laguntza hori baliabide gutxiko herritarrek jasotzen dute (frantziarren %20). Aldaketa horrekin, bost urtean errepideetatik milioi bat auto zahar kendu nahi dituzte —orain arte helburua milioi erdi ibilgailukoa zen—.\nJoan-etorri luzeak (60-70 kilometro eguneko) egiten dituzten ibilgailuentzako zerga abantailak zilindro txikiagoko ibilgailuentzako ere zabaltzea litzateke beste neurri bat. Horrek, lehen ministroaren ustetan, herritar askori egin diezaioke mesede.\nBeste neurri bat Hauts-de-France eskualdean indarrean den erregai txekea zergapetzeari uztea da. Hilabeteko hogei euroko laguntza bat da, diru sarrera jakin batzuen azpitik dauden eta 30 kilometrotik gorako lanerako joan-etorria egiten duten gidarientzat, betiere lantokiaren eremuan garraio publikoa eskasa bada. Txekea herrialde osora zabaltzeko aukera mahai gainean dago.\nAuto gidarientzako neurriez gain, etxeetako berokuntzen inguruko neurriak ere iragartzen ditu Frantziako Gobernuaren planak. Hala, energia txekea deiturikoa 50 euro inguru handituko da, batez beste 150 eurotik 200era, eta hura jasotzeko baldintzak aldatu egingo dira, 5,6 milioi lagunengana irits dadin —gaur egun 3,6 milioi herritar dira onuradunak—. Berokuntza sistemen berritzea bultzatzeko neurriak ere badaude, tartean fuel-oliozko berogailu eta galdarak ordezkatzeko kostuaren herena hartuko lukeen saria.


Mossoak | Iritzia | Berria\nIritsi da sententzia, hasi da irakiten odola, begiek bat egin dute pantailekin, eta sare sozialek eta aplikazioek mugiarazi dituzte katalan suminduen oinak —independentziaren aldekoak izan edo ez—: kalera, aireportura... Han, aurrez aurre, poliziak: batetik, Espainiakoa; bestetik, Kataluniakoa, Mossos d'Esquadra, 2017ko urriaren 1ean herritar gehienei bozkatzen utzi ziena. Protesta egiten ari direnen aurrean, ordea, batzuek eta besteek polizia bat eta bakar gisa jokatu dute, borrekin herritar baketsuak astintzen eta eskopetekin tiro egiten, batzuek gomazko pilotak, besteek foam balak. Irudietan argi eta garbi ikusten dira mossoak Espainiako poliziek bezainbesteko kolpe egarriarekin.\nQuim Torra Generalitateko presidenteak kalera ateratzeko eskatu zien larunbatean herritarrei, «modu baketsuan» eta «beldurrik gabe». Gero, mossoak bidali zizkien herenegun, egurtzera. Eta mossoen bortizkeria jasan eta ikusi zuten herritar horiexek irentsi egin behar izan dituzte Meritxel Budo gobernuko bozeramailearen azalpenak, esanez mossoek manifestariak babesteko jokatu zutela horrela, eta gobernuak aldi berean babesten dituela protestak eta mossoen lana.\nMiquel Buch Barne kontseilariak, artikulu batean, David Pique komisarioaren esan bat ekarri zuen gogora iragan astean: «Ez da gauza bera polizia izatea edo poliziarena egitea». Garbi erakutsi dute mossoek eta haien arduradunek.


Pertsona elebidun bat udal bulegoetara doanean, leku horretan udal langilearekin euskaraz egin dezakeela jakingo du, eta hark euskaraz erantzungo diola. Azken batean, komunikazioa erraztu nahi da.\nHorretarako ELEBI logotipoa sortu du. kur hori uriko zortzi barrutietako udaltegietako informazio guneetan, udal eraikinetako Informazio Bulegoetan eta Udal Sareko Liburutegietan jarriko da. Ezaugarri horrek jakinaraziko die herritarrei leku horietan euskaraz hitz egingo dietela hala nahi badute.\nJoxe Anjel Iribarri elkarrizketa\nJoxe Anjel Iribarrek (Zarautz, 1943) futbola utzi zuela hainbat urte diren arren, kirol horri lotuta bizi da oraindik eta Athletic Club Fundazioko kide da egun. Fundazioak babestutako Futbola bai, euskara ere bai! egitasmoa izan du hizpide, besteak beste.\nKoikili Lertxundiri elkarrizketa\nAnaitasuna aldizkari digitalizatua\nBilboko Udalak eta Euskaltzaindiak euskararen erabilera sustatzeko lankidetza hitzarmena sinatu berri dute. Hitzarmen hori dela-eta besteak beste, Anaitasuna aldizkari digitalizatura lotura zuzena jarri da Bilbon euskaraz webgunean.\nKultura 18 txartela\nGainera, txartela baliatuz zurekin doan pertsonak %50eko beherapena izango du sarrera erostean, edozein izanda ere bere adina. Zurekin doan pertsona beti bera izan daiteke, baina aldatu ere egin dezakezu.\nTribial jolasak Bilbori buruzko 1.500 galdera-erantzun ditu sei gai edo ataletan banatuta: artea, historia, kirola, natura, jaiak eta kultura.\nEuskararen erabilera sustatzeko hitzarmena\n2008. urtean sinatu zuten lehenengo aldiz hitzarmen hau Bilboko Udalak eta Euskaltzaindiak hizkuntza bultzatzeko eta hiriko biztanleen artean euskararen erabilera handitzeko, bai hiztunen kopuruari zein hizkeraren kalitateri dagokionez.\nJuan Ramon Madariaga: "Poesia idazten erosoago sentitzen naiz"\nZer gara gu / Nor gara gu\nZer gara gu / Nor gara gu izeneko mahai jolasa aurkeztu berri da. Jolasa Gotzon Barruetak egin du eta marrazkiak, berriz, Iosu Mitxelenak. Galdera-erantzunen jolasak Euskal Herriko kulturaren arlo guztietako galderak bildu dituzte: mendiak, ibaiak, sukaldaritza, musika, herriak, kirolariak, ohiturak...\nElkar argitaletxeak argitaratu du jolasa eta Euskaltel eta Bilboko Udaleko Euskara Sailaren laguntza izan du.\nJulene Azpetiak, Euzkadi egunkarian artikuluak idazteaz gain, ikasleentzako liburuak ere ondu zituen.


Literatur Emailuak » 2022 » Maiatza\nMai 22 22\nCecil Day-Lewisen Nabarra\n1972ko maiatzaren 22an hil zen Cecil Day-Lewis idazlea. 30etako idazle ingelesen artean erreferentzia ezinbestekoa, militante komunista, beste zenbait idazle garaikidek bezala, Espainiako 36ko gerrarekin harreman estua izan zuen. Eta Euskal Herriarekin: The Nabarra poema luzea ondu zuen Euzkadiko Gudontzidiko bou ezagunaren ibilera eta borroka oinarri hartuta. Luigi Anselmik euskaratu zuen Idatz&Mintz-entzat (Bolondresa poema ere badator Nabarra-ren edizio horretan), 2003an, eta hiru urte geroago Jose Luis Padronek beste itzulpen bat egin zuen Bassarairen edizio hirueledunerako, Bere izena Nabarra izenburuaz. Sarean irakurgai dagoen lehenaz gain, bigarren itzulpen hau eta honetarako Gabriel Insaustik egindako aurkezpena ere (obraz, garaiaz, estiloaz eta Day-Lewisez) online jarri ditugu. Igela argitaletxeak ere Piztiak hil behar du polizia-eleberria, Day-Lewisek Nicholas Blake ezizenaz plazaratua, argitaratu zuen, Estibaliz Lizasok euskaratua.\nGabriel Ferrater poetaren mendeurrena\n1922ko maiatzaren 22an jaio zen Reus-en Gabriel Ferrater. Editorea Seix Barrall argitaletxean, irakaslea unibertsitatean eta, batez ere, poeta izan zen, 50 urte bete aurretik bere buruaz beste egin aurretik. Aurten bere jaiotzaren mendeurrena ospatzen ari dira Katalunian, eta bere poemen oihartzunak gurera ere heltzen dira, ez oso aspaldi euskarari ekarritako lanak ere argitaratu izan direlako. Zenbait poeta katalan antologia osatu eta itzuli zuen Gerardo Markuletak 1997an eta Literatura Unibertsala sailean argitaratu. Berrikiago, Aritz Galarragak Munduko Poesia Kaierak bilduman, Gabriel Ferrater poetaren lanak euskaratu zituen eta argitara eman, Beñat Sarasolaren hitzaurrearekin.\nGabriel #Ferrater jaio zen duela 100 urte. @AnyFerrater https://t.co/aCuWqJnxEs pic.twitter.com/LRrRh5UprR\n— ARMiARMA.eus (@armiarma) May 20, 2022


Barne Erregimeneko Arautegian zehazten dira ikastetxeko organoen betebeharrak eta konpetentziak.\nIkastetxeko gobernu-organua da.\nBertan hartzen dute parte hezkuntza elkarteko sektore desberdinek (ikasleek, irakasleek, gurasoek, zuzendaritza taldeak, udalak, irakasle ez diren langileek).\nEskola Kontseiluaren ardura da plangintza guztiak, hala gestio mailakoak nola administrazio eta ekonomia alorrekoak, onartzea, eta zentruko jarduera orokorra ikuskatzea.\nIkastetxeko zuzendaritza funtzioak betetzen ditu.\nTaldeko partaideak dira\nZuzendaria: Gestioa, zuzendaritza eta ikastetxeko koordinazio orokorra.\nIkasketa Zuzendaria: Pedagogia alorreko arduraduna.\nIdazkaria: Administrazioa eta gestio ekonomikoa DBHn. LHn kudeaketa ekonomikoa ikastetxearen administratzailak eramaten du.\nPartaide guztien arteko talde-lanaren alde egiten dugu apostu, zuzendaritza koherente, koordinatu eta eraginkorragoa lortzearren.\nIkastetxeko irakasle guztiak partaide diren organoa da. Klaustroak prestatu eta gauzatzen ditu irakaskuntza mailako jarduerak.\nLan teknikoa eraginkorragoa izan dadin, Zikloen egituran oinarritutako antolabide eredu bat aukeratu dugu. Bertara biltzen dira tutoreak, haien lana bideratzen eta sustatzen ahaleginak egin behar dituzten Koordinadoreen ardurapean. Ikasketa Zuzendariaren gidaritzapean antolatzen dira Batzorde Pedagogikoaren barnean.\nIkasleen gurasoak izan daitezke Ikastetxeko Gurasoen Elkarteko bazkide.\nIGEk (Ikasleen Gurasoen Elkartea) antolatzen ditu Eskola Kontseiluak onartutako eskolaz kanpoko jarduerak, jaialdiak, eta ikastetxeko ikasgelen antolaketan parte hartzen du. Proposamenak aurkezten dituzte Ikastetxeko organoaren aurrean, hauek erabaki beharreko gaien inguruan.\nIkastetxeak jangela zerbitzua eskaintzen du hiru egoitzetan.\nZaindariak ditu jangela bakoitzak, eta bazkaria zerbitzeaz gainera arratsaldeko klaseak hasi arteko aisialdian egiten diren jarduerak planifikatzen eta antolatzen dituzte.\nGurasoek finanziatzen dute jangela %75ean eta administrazioak %25ean, eta Zuzendaritza Taldeak gestionatzen du.\nIkastetxeak hiritik kanpo daudenez, eta Irun osoko ikasleak biltzen dituenez, ibilbide desberdinetan auzo guztietako haurrak jasotzen dituen autobus zerbitzu bat dugu.\nAdministrazioak %100ean subentzionatzen du autobus zerbitzua Hezkuntza Sailak finkatutako distantzia eta erreferentzia eremuaren inguruko baldintzak betetzen dituzten ikasleentzat\nJarduera osagarriak eta eskolaz kanpoko jarduerak\nIrakasle Taldeek bideratuko dituzte ikastorduetan antolatzen diren jarduera osagarriak.\nIkastetxeko Gurasoen Elkarteak eta irakasle-taldeek antolatuko ditu eskolaz kanpoko jarduerak, Eskola Kontseiluko Batzorde Iraunkorraren ikuskaritzapean betiere.\nIkasleen gurasoekiko arreta\nHarremanak etengabeak dira Gurasoen Elkartearekin eta tutoreen eta ikasleen gurasoen artean, hala taldetan nola banan-bana.\nTOKI ALAI HH ETA LH-AREN ETA TOKI ALAI DBH-AREN ARTEKO HARREMANAK\nHonako esparru hauetan zehazten dira Toki Alai Haur eta Lehen Hezkuntzaren eta Toki Alai Derrigorrezko Bigarren Hezkuntzaren arteko harremanak:\nHezkuntza Proiektuaren iraunkortasuna eta etapa desberdinen curriculumen arteko koordinazioa bermatzea du helburu.\nZuzendaritza taldeen ardura da koordinazio hori aurrera eramaten dela ziurtatzea.\nHaur eta Lehen Hezkuntzaren eta Derrigorrezko Bigarren Hezuntzaren antolamendu eta jarduera amankomuna bermatzea du helburu\nHorretarako sortzen da Kontseiluen arteko batzordea, honako hauek osatua: bi kontseiluburuak, eta bi kontseiluetako irakasleen eta gurasoen ordezkari bana.\nGestio mailako irizpideak bateratzea du helburu eta Toki Alai Haur eta Lehen Hezkuntzarako eta Toki Alai Derrigorrezko Bigarren Hezkuntzarako Ikastetxeetako zuzendarien arteko lana da hori.\nInguruan txertatutako Ikastetxe garen aldetik, udalerrian antolatzen diren ihardueretan hartzen dugu parte eta, aldi berean, harreman estuak ditugu hezkuntzaren esparruan eragina duten erakundeekin:\nLurralde Ordezkaritzarekin, beronek zehazten eta finanziatzen baititu langileen eta Ikastetxeko gastuak, eta garraio eta jangelarako subentzioak.\nIkuskaritzarekin, geure hezkuntza lana ikuskatzen baitu: Ikastetxearen Plangintza, Memoria, Ikastetxera aldiro-aldiro egiten diren ikustaldiak,\nUdalarekin, Haur eta Lehen Hezkuntzarako ikastetxeetako instalakuntzen kontserbazioaz eta mantenuaz arduratzen baita. Lagundu egiten diogu Udalari berak antolatzen dituen hezkuntza jarduera anitzetan, eta parte hartzen dugu Udal Hezkuntza Kontseiluaren bileretan.\nEskualdeko Berritzegunerekin, arlo guztietako arazoei buruzko aholkuak, laguntza psikopedagogikoa, talde profesioanitzaren eskutik, eta irakaslegoaren etengabeko prestakuntzarako aholkuak jasotzen baititugu harengandik.\nBerritzegune delako horretan, harremanetan jartzen gara eta beraiek antolatutako formakuntza jardueretan parte hartzen dugu Irungo beste ikastetxeekin, Zuzendariek, Ikasketa Zuzendariek eta DBH arloetako mintegiek egiten dituzten bileren bitartez.\nSarean (Lehen Hezkuntza) eta BiHe (Bigarren Hezkuntza) , sare publikako ikastetxe eta zuzendarien elkarteetan parte hartzen dugu Estola Publikoaren alde antolatzen diren ekimen guztien koordinazioan eta antolaketan.


Zentraltasuna | Iritzia | Berria\nNafarroan bi bihozkada kontraesankorren artean kulunkatzen gara. Alde batetik, badakigu politikan gauzak oso mantso aldatzen direla, baina, bestetik, uste dugu legealdi bakarra aski izan daitekeela egoera berriren bat kontsolidatzeko. Azkenean, ez dira hain kontraesankorrak ere, mantsotasunari tarteka atzera jotzeko aukera gehitzen bazaio.\nPSN azken egunetan (larunbateko udalen eraketa barne) egiten ari den estrategiaren atzean Nafarroako politikaren bigarren bihozkadaren zantzuak ikusten ditut. Zentraltasun politikoa irabazi nahi du ziztu bizian, horretarako batean kale eta bestean bale egin behar badu ere, inorekin guztiz ezkondu gabe, berez bozetan duen baino indar eta eragin handiagoa proiektatzeko. Seguruenik uste dute asteotako lana garrantzitsuena dela hurrengo lau urteen buruan emaitza hobea lortzeko. Irudi du eskuinari lagundu nahi diola, baina, normala denez, bere buruari baino ez dio lagundu nahi. Benetako bataila ezkerrera du. Horregatik saiatu da udaletan ezkerreko bestelako aukerak oztopatzen. Ezkerreko erreferente bakar bilakatu nahi dute, behar dute, hemendik lau urtera, behin Geroa Bairen zentraltasunak, Iruñerritik behera batez ere, oraindik kristalezko sabaia duela ikusita.


Hemezortzik gaindituko dute langa Durangon | El Diario Vasco\nCulturasHemezortzik gaindituko dute langa Durangon\nHemezortzik gaindituko dute langa Durangon\nIrungo saioan, Artaleku entzulez lepo. Landako ere horrelaxe egongo da, sarrera denak saldu baitira. / F. DE LA HERA\nLehen itzuliko azken finalaurrekoa igande honetan jokatuko dute Landakon Aitor Mendiluze, Iñaki Apalategi, Jon Maia, Miren Amuriza, Miren Artetxe eta Oihana Iguaranek\nSábado, 11 noviembre 2017, 12:05\nBertsolari Txapelketa Nagusiko finalaurrekoak hasi zirenetik jokatu diren hiru saioak irabazi dituzten Sustrai Colinak, Maialen Lujanbiok eta Beñat Gaztelumendik bakarrik daukate gaur-gaurkoz ziurtatua bigarren itzulirako pasea, nahiz eta sailkapenari erreparatuta ez den horren zaila aurreikustea badaudela, saiorik irabazi gabe ere, puntuei esker aurrera egiteko aukera dezente izango duten bertsolariak.\nIgande arratsalde honetan Durangoko Landako jokatuko den saioa amaitu aurretik, ordea, ezin da ezer itxitzat eman. Gainerakoak bezala 17:00etan hasiko da eta, sarrera guztiak aurretik saldu direnez, ez da lehiatilarik irekiko. Aretoko ateak, bai, jakina, 15:30ean.\nOholtzan Aitor Mendiluze, Iñaki Apalategi, Jon Maia, Miren Amuriza, Miren Artetxe eta Oihana Iguaran ariko dira bertsotan, eta Amaia Ugaldek gidatuko du saioa. Seiko berezia, hiru eta hiru gizonezkoak eta emakumezkoak, eta eskarmentu handiko bi bertsolari beterano tartean: hainbatetan Gipuzkako Txapeldun eta lau bider Txapelketa Nagusiko finalista izandako Aitor Mendiluze, eta Jon Maia, hori ere lau aldiz finalista (orain dela hogei urte aurrenekoz), eta 40 urtetik gorakoak biak.\nDurangokoa irabazten duen bertsolariak bigarren itzulirako zuzeneko txartela eskuratuko du, eta abenduaren 2an Iruñean izango den azken finalaurrekoan ariko da. Gainera, esan bezala, finalaurrekoetako lehen itzuliko azken saioa izanda, bigarren itzulirako sailkatu diren bertsolariak zeintzuk diren ezagutuko dugu. Izan ere, lehen fase honetan parte hartu duten 24 bertsolarietatik 18 sailkatuko dira bigarren txanparako; Amurrion, Donibane Lohizunen eta Iruñean izango dira bigarren itzuliko saio horiek azaroaren 19an, 26an eta abenduaren 2an, hurrenez hurren.\nETB4k zuzenean eskainiko du saioa Aitzol Barandiaran eta Uxue Alberdiren eskutik; era berean, bertsoa.eus atarian ere jarraitu ahal izango da emankizuna.\n«Donostia no necesita un Guggenheim» «Ilustratzaile batentzat, albuma da goxoki goxoena»